Mahkamah: Bekas eksekutif Petronas Carigali didakwa terima rasuah RM6.1 juta
Oleh NORLIZAH ABAS

4 Januari 2023, 5:11 pm
KUALA LUMPUR – Bekas eksekutif Petronas (Pembinaan) Carigali Sdn. Bhd. (PCSB) mengaku tidak salah di dua Mahkamah Sesyen di sini hari ini atas 37 pertuduhan menerima rasuah melibatkan wang RM6.1 juta dan enam pertuduhan pengubahan wang haram berjumlah hampir RM940,000.
Di hadapan Hakim Rozina Ayob, Mohd. Amal M. Razalan, 36, meminta dibicarakan atas 37 pertuduhan menerima rasuah RM6.1 juta melibatkan jumlah berbeza di antara RM2,078 dan RM825,503.60 pada waktu-waktu berlainan.
Tertuduh didakwa melakukan perbuatan itu di antara 21 Disember 2016 dan 1 Ogos 2019 di Maybank Berhad Cawangan KLCC, Menara Berkembar Petronas, Jalan Ampang di sini.
Menurut pertuduhan, Mohd. Amal didakwa menerima suapan daripada dua individu berbeza (pengarah syarikat dan pengurus projek) melalui cek yang dimasukkan ke dalam akaun Maybank Berhad milik sebuah syarikat lain.
Tertuduh didakwa menerima suapan hasil persubahatan dengan seorang individu sebagai upah membantu sebuah syarikat kejuruteraan mendapatkan kerja-kerja penyelenggaraan bagi PCSB.
Mohd. Amal didakwa mengikut Seksyen 16 (a) (A) Akta Suruhanjaya Pencegahan Rasuah Malaysia 2009 dibaca bersama Seksyen 28 (1) (c) akta sama dan boleh dihukum di bawah Seksyen 24 akta itu.

Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.
Rozina membenarkan tertuduh diikat jamin RM150,000 dengan seorang penjamin dan menetapkan 15 Februari ini bagi sebutan kes.
Mahkamah turut memerintahkan pasport diserahkan sebagai syarat jaminan dan tertuduh disenaraihitam daripada keluar negara sehingga pelupusan kes.
Tertuduh turut diperintah melapor diri ke pejabat SPRM Putrajaya sebulan sekali setiap awal bulan.
Tertuduh diwakili oleh peguam-peguam Datuk Hasnal Rezua Merican dan anaknya Muzammil Merican manakala pasukan pendakwaan diwakili oleh Timbalan-Timbalan Pendakwa Raya Datuk Wan Shaharuddin Wan Ladin dan Mohamad Fadhly Mohd. Zamry.
Ketika mahkamah bersidang, Mohamad Fadhly memohon jaminan di antara RM1 juta dan RM2 juta kerana jumlah itu bersesuaian bagi memastikan kehadiran tertuduh sepanjang perbicaraan.
Bagaimanapun, Hasnal Rezua memohon jaminan maksimum RM100,000 atas alasan anak guamnya tiada pekerjaan tetap selepas perkhidmatannya ditamatkan ketika siasatan dijalankan.
Ujar peguam bela, tertuduh menanggung isteri yang tidak bekerja serta dua orang anak dan bapa yang lumpuh kekal.
“Empat akaun anak guam serta aset-aset lain telah dibekukan, jadi dimana tertuduh hendak mendapatkan sumber kewangan bagi membayar jaminan?” ujar Hasnal Rezua.
Menurut peguam bela, Mohd. Amal memberi kerjasama sepanjang siasatan sejak April tahun lalu.
Ujar Hasnal Rezua, tertuduh juga akan dihadapkan ke Mahkamah Sesyen Shah Alam esok atas pertuduhan di bawah Akta SPRM.
Menurutnya, pasukan pembelaan akan mengemukakan representasi selepas menerima dokumen daripada pihak pendakwaan.
Sementara itu, di hadapan Hakim Azura Alwi, Mohd. Amal turut didakwa atas enam pertuduhan pengubahan wang haram iaitu lima menerima dan satu menggunakan wang berjumlah RM939,334.10.
Bagi lima pertuduhan AMLA, dia didakwa menerima RM798,985.49 yang merupakan hasil daripada aktiviti haram, melalui empat akaun bank milik seorang pengarah syarikat.
Kesalahan didakwa dilakukan di Maybank Berhad Petronas Twin Tower, Jalan Ampang dan Dataran Maybank di sini serta Public Bank Berhad cawangan Mont Kiara dan Jalan Genting Kelang, di sini antara 13 Julai 2017 dan 15 Mac 2022.
Bagi satu lagi pertuduhan AMLA, dia didakwa menggunakan wang berjumlah RM140,348.61 melalui dua akaun CIMB miliknya di CIMB Bank Berhad Jalan Pantai Baru, di sini pada 22 Mac 2021 dan 18 Mac 2022.
Keenam-enam pertuduhan itu dibuat mengikut subseksyen 4(1) (b) Akta Pencegahan Pengubahan Wang Haram dan Pencegahan Pembiayaan Keganasan (AMLATFPUAA) 2001, yang boleh dihukum di bawah subseksyen 4(1) akta sama.
Subseksyen itu memperuntukkan hukuman penjara tidak melebihi 15 tahun dan boleh didenda tidak kurang lima kali ganda jumlah atau nilai hasil daripada aktiviti haram atau RM5 juta, yang mana yang lebih tinggi, jika sabit kesalahan.
Azura membenarkan tertuduh diikat jamin RM30,000 dengan seorang penjamin dan memerintahkan kes itu disebut pada hari yang sama. – KOSMO! ONLINE


Amaran hujan berterusan di Kelantan, Terengganu bermula Jumaat ini
Oleh KOSMO!

4 Januari 2023, 5:00 pm
PETALING JAYA – Jabatan Metreologi Malaysia (MetMalaysia) mengeluarkan amaran hujan berterusan kategori waspada di Kelantan dan Terengganu bermula Jumaat ini.
MetMalaysia dalam satu kenyataan berkata, kawasan di Kelantan yang diramalkan akan berdepan dengan hujan berterusan adalah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.
“Bagi Terengganu kawasan yang terlibat adalah Besut, Setiu, Kuala Nerus dan Kuala Terengganu,” katanya.
Dalam pada itu, MetMalaysia turut mengeluarkan amaran ribut petir, hujan lebat dan angin kencang di sembilan negeri sehingga pukul 7 malam ini.
Menurut MetMalaysia, seluruh Pulau Pinang diramal mengalami ribut petir diikuti Kedah di Langkawi, Kubang Pasu, Padang Terap, Kuala Muda, Sik, Baling, Kulim dan Bandar Baharu.
“Situasi sama turut dijangka terjadi di Perak melibatkan Kerian, Larut, Matang Dan Selama, Hulu Perak, Kuala Kangsar, Kinta, Kampar dan Batang Padang.

“Amaran ribut petir turut dikeluarkan di Kelantan (Gua Musang), Terengganu (Hulu Terengganu, Dungun dan Kemaman) dan Pahang (Tanah Tinggi Cameron, Lipis, Jerantut, Maran, Kuantan dan Pekan),” ujarnya.
Tambah kenyataan itu, Putrajaya turut diramal berdepan cuaca buruk, manakala Selangor di Klang, Petaling, Kuala Langat, Hulu Langat dan Sepang.
“Negeri Sembilan di Seremban, Port Dickson dan Rembau, manakala  Sarawak di Samarahan (Simunjan), Sri Aman, Betong (Betong), Sarikei (Pakan dan Julau), Sibu, Kapit (Song) dan Bintulu (Tatau). – KOSMO! ONLINE


Janda anak tiga terlibat sindiket edar dadah dicekup
Oleh SAFINA RAMLI

4 Januari 2023, 5:11 pm
GEORGE TOWN – Tiga suspek termasuk seorang janda anak tiga ditahan polis minggu lalu dalam beberapa serbuan berasingan di daerah Timur Laut selepas disyaki terlibat dalam sindiket pengedaran dadah di sekitar Tanjong Tokong dan Gelugor sejak Julai tahun lalu.
Selain penahanan suspek-suspek terbabit, polis turut merampas pelbagai jenis dadah seberat kira-kira 7.18 kilogram bernilai RM36,162 dalam serbuan yang dilaksanakan pada 29 hingga 30 Disember tahun lalu.
Ketua Polis Daerah Timur Laut, Asisten Komisioner Soffian Santong berkata, suspek pertama yang bekerja sebagai juruteknik pemasangan talian Internet ditahan pada 29 Disember lalu di Jalan Sultan Azlan Shah, Gelugor kira-kira pukul 12.50 tengah hari.
“Suspek berusia 34 tahun yang menaiki kereta jenis Perodua Myvi cuba melarikan diri ketika polis mahu menjalankan pemeriksaan terhadapnya dan dia enggan memberikan kerjasama.
“Lelaki itu bertindak memecut laju kereta sebelum melanggar sebuah lori yang berada di kawasan tersebut sekitar lima hingga 10 meter,” katanya dalam sidang akhbar di Ibu Pejabat Polis Daerah (IPD) Timur Laut, di sini hari ini.
Menurut Soffian, menerusi pemeriksaan lanjut di dalam kereta suspek, pihak polis merampas tiga paket plastik yang berisi dadah jenis heroin seberat 1.37 kilogram.

Mengulas lanjut, Soffian berkata, susulan penahanan suspek pertama, polis menahan suspek kedua yang merupakan seorang lelaki berusia 44 tahun di tepi jalan Jalan Perusahaan, Seberang Perai.
“Suspek kedua yang bekerja sebagai pengawal keselamatan ini ditahan pada 29 Disember, kira-kira pukul 7.15 petang. Susulan daripada penahanan kedua-dua suspek ini, polis menyerbu sebuah rumah flat di kawasan Tanjung Bungah pada pukul 1 pagi, 30 Disember lalu dan menahan seorang wanita berusia 30 tahun.
“Di rumah wanita ini, polis merampas enam ketulan mampat dadah disyaki ganja dengan anggaran berat 5,700 gram.
“Hasil risikan mendapat sindiket ini aktif mengedar dadah di Tanjung Tokong dan Gelugor sejak Julai tahun lalu dan bekalan dadah ini diperoleh daripada suspek kedua,” katanya.
Soffian berkata, hasil saringan air kencing mendapati dua daripada suspek positif dadah manakala hanya dua suspek mempunyai dua rekod jenayah lampau melibatkan kes dadah serta jenayah.
“Kesemua suspek kini ditahan reman selama tujuh hari dan kes disiasat di bawah Seksyen 39B Akta Dadah Berbahaya 1952,” katanya. – KOSMO! ONLINE


Sindiket edar cecair ganja bernilai RM77,140 tumpas
Oleh AZMI NORDIN

4 Januari 2023, 4:44 pm
KUALA LUMPUR – Empat lelaki terdiri daripada ahli sindiket menjual ganja dalam bentuk cecair rokok elektronik atau ‘vape’ berputih mata selepas ditahan dalam serbuan di sebuah premis di Jalan Klang Lama, semalam.
Ketua Polis Daerah Brickfields, Asisten Komisioner Amihizam Abdul Shukor berkata, serbuan pertama dilakukan sekitar pukul 9.45 malam oleh sepasukan polis dari Bahagian Siasatan Jenayah Narkotik IPD Brickfields.
Katanya, serbuan di premis terbabit, menemukan ganja seberat 494 gram (g) dan cecair ganja seberat 3,496 milimeter (ml).
“Ujian saringan air kencing mendapati tiga suspek positif ganja dan seorang lagi positif methamphetamine.
“Sindiket memproses cecair ganja berkenaan dijadikan cecair untuk vape berperisa ganja dan dijual dalam botol bersaiz 5ml dengan harga RM60 sebotol,” katanya dalam kenyataan hari ini.
Menurut Amihizam, jumlah keseluruhan dadah yang dirampas boleh dibekalkan kepada 2,242 penagih dan suspek ditahan reman di bawah Seksyen 117 Kanun Tatacara Jenayah selama tujuh hari sehingga Selasa hadapan.

Dalam pada itu, Amihizam berkata, hasil soal siasat Bahagian Siasatan Jenayah Narkotik (BSJN) Ibu Pejabat Polis Daerah (IPD) Brickfields, pihaknya berjaya menahan tujuh lagi suspek dalam serbuan kedua di sekitar ibu negara.
“Hasil ujian saringan awal urin terhadap semua suspek berkenaan mendapati tiga daripada mereka positif dadah jenis kanabis (THC), methamphetamine, dan amphetamine.
“Siasatan lanjut sedang dijalankan bagi mengenal pasti saki-baki sindiket, modus operandi dan dari mana sumber bekalan dadah berkenaan diperoleh,” katanya.
Ekoran penangkapan tujuh lagi suspek, kesemua mereka terdiri dari lelaki tempatan berusia 19 hingga 28 tahun direman dari dua ke tujuh hari bagi membantu siasatan.
Kes disiasat di bawah Seksyen 39B Akta Dadah Berbahaya 1952, dan Seksyen 15(1)(a) Akta Dadah Berbahaya 1952. – KOSMO! ONLINE


Budak 9 tahun hidup seksa melecur separuh badan
Oleh MOHAMAD FAIZAL HASHIM

4 Januari 2023, 5:26 pm
JOHOR BAHRU – Seorang kanak-kanak lelaki melecur di bahagian badan sebelah kanan dari bawah ketiak hingga ke paha akibat bermain api di timbunan sampah berhampiran rumahnya di Kampung Parit Kudus, Pontian Jumaat lalu.
Bagaimanapun, setelah lima hari berlalu, mangsa berusia sembilan tahun itu tidak dibawa ke hospital oleh ibu bapanya untuk mendapatkan rawatan rapi.
Ketua Polis Daerah Pontian, Superintendan Mohd. Shofee Tayib berkata, perkara itu terbongkar selepas pengadu yang merupakan rakan kepada ibu mangsa membuat laporan polis Balai Polis Pontian.
Beliau berkata, pengadu mengetahui mengenai perkara itu menerusi kumpulan whatsapp keluarga apabila nampak gambar anak lelaki kepada kenalannya yang dikenali sebagai Syikin.
Katanya, pengadu didapati budak tersebut tidak dibawa oleh ibu bapanya ke mana-mana hospital untuk mendapatkan rawatan dan kanak-kanak tersebut masih lagi berada di rumahnya tanpa ada sebarang rawatan.
“Laporan dibuat kerana pengadu tidak berpuas hati dengan ibu bapanya yang masih membiarkan anaknya tidak menerima rawatan walaupun lima hari berlalu. Sehingga laporan ini dibuat, luka mangsa semakin teruk dan lukanya sudah mula berbau,”katanya dalam kenyataan hari ini.

Katanya, semasa anggotanya sampai ke lokasi kejadian mendapati mangsa dalam keadaan tidak berpakaian berada di luar rumah untuk dibawa ke hospital oleh keluarganya.
Tambahnya, hasil pemeriksaan awal keatas anggota badan mendapati terdapat kesan terbakar dan melecur di beberapa bahagian seperti di bahagian kanan badan hingga ke kaki, bahagian lengan kiri, kedua-dua bahagian dalam peha, bahagian telinga kanan.
“Mangsa telah dibawa ke Hospital Pontian menaiki ambulan untuk menjalani pemeriksaan lanjut. Mangsa kini dalam keadaan stabil dan akan dihantar ke Hospital Sultanah Aminah (HSA) Johor Bahru untuk rawatan selanjutnya,” katanya.
Menurut beliau, ibu bapa mangsa berusia 36 dan 33 tahun telah ditahan pada jam 2 pagi pada Selasa untuk diambil keterangan bagi membantu siasatan mengikut Seksyen 31(1)(a) Akta Kanak-Kanak 2001. -KOSMO! ONLINE


Kedah tetap henti operasi premis judi sekalipun raih jutaan ringgit
Oleh NORLIDA AKMAR IDROS

4 Januari 2023, 5:17 pm
ALOR SETAR – Menteri Besar Kedah, Datuk Seri Muhammad Sanusi Md. Nor memberitahu akan tetap menamatkan operasi premis perjudian dan loteri sekalipun sektor itu mampu meraih hasil jutaan ringgit.
Menurut Muhammad Sanusi, sektor tersebut bagaimanapun hanya menyumbang pendapatan kira-kira RM400,000 setahun iaitu daripada segi cukai, papan pengiklanan dan sebagainya.
“Kalau RM400 juta pun saya nak hentikan juga, ini kan pula RM400,000 kerana kesan buruk yang teruk.
“Nak ‘baiki’ masyarakat, ahli keluarga yang berselerak kerana bapa jadi tahi judi balik tabuh anak dan mak, jual harta, curi duit kerana gila judi lebih teruk daripada RM400,000 (kerugian) itu,” katanya pada sidang akhbar selepas mempengerusikan Mesyuarat Exco di Wisma Darul Aman di sini hari ini.
Kata beliau, kerajaan negeri tidak mengalami sebarang kerugian susulan langkah berkenaan selain tidak akan melayan desakan untuk mempertimbangkan semula langkah itu.
“Tidak ada kerugian apa-apa, malah ada untungnya (kerana) masyarakat kita selamat. Tindakan itu saya harap dapat sokongan dan Allah berkati usaha yang kita buat ini kerana ia selari dengan tuntutan Allah.

“Allah akan tolong kita dapat hasil lebih banyak daripada sumber lain di samping dapat selamatkan masyarakat kita daripada kerosakan disebabkan perjudian.
“Tidak ada orang jadi kaya kerana judi, tauke judi sahaja kaya (sebaliknya) tahi judi, tikam nombor, bomoh (ramal nombor) tak ada seorang yang kaya, semuanya papa kedana,” jelasnya. – KOSMO! ONLINE


Polis rampas cecair, peranti vape berjumlah RM1.55 juta
Oleh MOHAMAD FAIZAL HASHIM

4 Januari 2023, 4:52 pm
JOHOR BAHRU – Polis Johor menahan tiga individu termasuk seorang wanita dan merampas 2,753 kotak cecair dan rokok elektronik (vape) bernilai RM1.55 juta di sebuah premis Jalan Eco Perniagaan 1/2, Taman Eco Perniagaan, di sini semalam.
Ketua Polis Johor, Datuk Kamarul Zaman Mamat berkata, dalam serbuan pukul 12.30 tengah hari itu, kesemua individu yang ditahan berusia 22 hingga 25 tahun.
Beliau berkata, hasil siasatan yang dijalankan mendapati kesemua suspek adalah pekerja dan penjaga premis terlibat dengan penjualan pelbagai jenis cecair dan peranti vape.
“Dalam serbuan itu, polis merampas 53,421 pek yang mengandungi pelbagai jenis cecair vape bernilai RM1.29 juta serta peranti dan aksesori vape berjumlah RM253,048.
“Polis masih menjalankan siasatan untuk mengesan sudah berapa lama kegiatan menjual cecair dan peranti vape secara atas talian ini dijalankan,” katanya pada sidang media di Markas Pasukan Polis Marin (PPM) Wilayah Dua, di sini hari ini.
Difahamkan, cecair vape yang dirampas itu mengandungi kandungan nikotin yang melebihi daripada dibenarkan menerusi Akta Racun sekali gus membahayakan pengguna.

Kamarul Zaman berkata, pihaknya akan melakukan analisa terhadap cecair vape yang dirampas itu untuk mengenal pasti sama ada kandungan cecair itu mengandungi bahan terlarang yang lain.
Katanya, kesemua suspek tidak mempunyai rekod lampau dan ditahan reman selama tiga hari bagi membantu siasatan dijalankan.
“Polis menasihatkan mereka yang terbabit dengan aktiviti penjualan cecair vape dan peranti rokok elektronik supaya menghentikan segera penjualan produk berkenaan.
“Di Johor tidak dibenarkan sebarang penjualan cecair dan peranti vape oleh mana-mana pihak berkuasa tempatan (PBT) dan ia telah digazetkan sebagai kesalahan di negeri ini,” katanya.
Kes disiasat mengikut Seksyen 13 (a) Akta Racun 1952 dan Akta Kastam 1967.-KOSMO! ONLINE


Dua bot nelayan tempatan ditahan di perairan P. Pinang
Oleh SAFINA RAMLI

4 Januari 2023, 4:56 pm
GEORGE TOWN – Maritim Malaysia (APMM) Pulau Pinang menahan dua buah bot nelayan tempatan di perairan negeri ini selepas disyaki melakukan kesalahan menggajikan pekerja asing tanpa permit dan bawah umur semalam.
Pengarah Maritim Negeri, Kepten Maritim Abd Razak Mohamed berkata, kapal ronda dan bot Maritim Malaysia telah memeriksa dua buah bot nelayan kelas A dan C ketika melaksanakan rondaan Op Pertiwi serta Op Tanjung, sekitar pukul 9.43 pagi hingga 5 petang semalam.
Menurutnya, penahanan pertama dilakukan ke atas sebuah bot nelayan kelas C di kedudukan 31.4 kilometer barat daya Pulau Kendi yang berpangkalan di Bagan Panchor, Perak.
“Bot ini dikendalikan empat kru warga Myanmar berumur 35 hingga 40 tahun. Tiga daripadanya tidak mempunyai sebarang dokumen pengenalan diri yang sah manakala seorang lagi dipercayai memiliki dokumen pengenalan diri meragukan.
“Mereka disyaki telah melakukan kesalahan di bawah Akta Perikanan 1985 dan Akta Imigresen 1959/63 iaitu tiada permit menggajikan warga asing daripada Ketua Pengarah Perikanan Malaysia serta tidak memiliki sebarang dokumen perjalanan diri yang sah,” katanya dalam kenyataan di sini hari ini.
Beliau memberitahu lagi, penahanan kedua adalah melibatkan bot nelayan kelas A berpangkalan di Sungai Udang oleh bot ronda Maritim di kedudukan 5.1 kilometer barat Batu Kawan.

“Bot ini dikendalikan tiga kru warga tempatan berumur dalam lingkungan 12 hingga 16 tahun dipercayai dalam perjalanan menuju ke sangkar ikan berdekatan.
“Mereka disyaki telah melakukan kesalahan di bawah Akta Perikanan 1985 iaitu tidak mengusahakan sendiri dan Akta Kanak-Kanak dan Orang Muda (pekerjaan) 1966 menggajikan pekerja di bawah umur,” katanya.
Jelasnya, kedua-dua bot serta kesemua kru ditahan termasuk hasil laut dan muatan makanan ikan dibawa di Jeti Polis Marin Batu Uban serta Jeti Limbongan Batu Maung untuk diserahkan kepada Pegawai Penyiasat Maritim Malaysia bagi siasatan lanjut. – KOSMO! ONLINE


180 pesawah Kampung Batang Tiga bergelut cari air
Oleh AMRAN MULUP

4 Januari 2023, 5:04 pm
MELAKA – Kira-kira 180 pesawah yang mengusahakan tanah seluas 815 hektar Kampung Batang Tiga di sini terpaksa bergantung dengan bekalan air hujan susulan kawasan pertanian itu tidak mempunyai sistem pengairan dan saliran yang sempurna.
Seorang petani, Mohd. Zubir Muhamat, 27, yang mengusahakan sawah seluas lima ekar berkata, masalah bekalan air itu semakin memburuk apabila tiba musim kemarau.
“Sejak mengusahakan sawah milik tiga tahun lalu, hasil tuaian padi diperolehi memang tidak memberangsangkan dan kami hanya bergantung dengan air hujan.
“Bukan saya sahaja berdepan masalah ini tetapi pesawah lain juga, usahakan tanaman padi dua kali setahun pun kadang-kadang tak jadi,” ujarnya ketika ditemui pemberita di sini, hari ini.
Turut hadir meninjau keadaan perairan di kawasan sawah itu adalah Ahli Dewan Undangan Negeri (ADUN) Klebang, Datuk Lim Ban Hong.
Menurut Ban Hong, pihaknya telah dimaklumkan mengenai kemelut dihadapi golongan petani berkenaan dan satu pelan pembangunan infrastruktur dengan kos sebanyak RM29.4 juta telah dibuat.

Ujarnya, isu kekurangan bekalan air itu dijangka dapat diatasi menjelang 2025.
“Kita akan bermula melalui pengambilan tanah dan bayaran pampasan yang dijangka selesai Julai depan, sebelum kerja-kerja fizikal membina saluran paip dari Sungai Pulau Gadong hingga ke Kampung Batang Tiga bermula pada September,” ujarnya.
Jelasnya, projek tersebut akan membolehkan penanaman padi dilakukan sebanyak lima kali dalam tempoh dua tahun, berbanding dua kali dalam setahun seperti sebelum ini.
Terdahulu, Ban Hong turut menyerahkan sebuah pam air bernilai RM1,000 kepada Mohd. Zubir. – KOSMO! ONLINE


Lapang kepala, tak serabut dengan politik – Ismail Sabri
Oleh KOSMO!

4 Januari 2023, 4:39 pm
PETALING JAYA – “Lapang kepala dan tak serabut dengan masalah politik”.
Demikian kata bekas Perdana Menteri Datuk Seri Ismail Sabri Yaakob selepas meluangkan masa bercuti bersama keluarganya di Emiriah Arab Bersatu (UAE) baru-baru ini.
Jelasnya, percutian bersama keluarganya itu baharu sahaja dapat ditunaikan selepas tiga tahun sibuk bekerja.
“Alhamdulillah selesai bercuti bersama keluarga di UAE selepas tiga tahun tak sempat bercuti kerana urusan kerja.
“Lapang kepala dan tak serabut dengan masalah politik. Tak serabut dengan masalah dalam kerajaan.
“(Sekarang), cucu pula yang menjadi penghibur,” katanya dalam hantaran di Instagram hari ini.

Ismail Sabri merupakan Perdana Menteri ke-9 mulai Ogos 2021 sehingga November 2022 sebelum digantikan dengan Datuk Seri Anwar Ibrahim selepas Pilihan Raya Umum ke-15. – KOSMO! ONLINE


Perjanjian MA63: Projek bawah RM50 juta diserahkan kepada Sabah, Sarawak
Oleh NURUL IZZATI ZAINI

4 Januari 2023, 4:02 pm
PETALING JAYA – Kementerian Kewangan bersetuju menetapkan mana-mana projek di bawah RM50 juta diserahkan hampir sepenuhnya kepada Sabah dan Sarawak dengan mematuhi peraturan-peraturan yang ditetapkan.
Perdana Menteri yang juga Menteri Kewangan, Datuk Seri Anwar Ibrahim berkata, ia berikutan keperluan untuk menyegerakan beberapa hal yang masih tertangguh dalam isu Perjanjian Malaysia (MA63).
“Ada beberapa perkara yang tertangguh umpamanya keputusan menyegerakan beberapa projek walaupun terdapat Jabatan Kerja Raya Sabah dan Sarawak, tetapi kata putus perlu dibuat di Putrajaya.
“Jadi walaupun peruntukan besar diberikan, tetapi tidak dapat dipenuhi kerana norma pentadbiran perlu mengikut peraturan biasa yang terpaksa merujuk kepada Persekutuan,” katanya dalam satu sidang media petang tadi.
Anwar berkata, beliau akan mempengerusikan majlis tindakan pelaksanaan perjanjian tersebut yang bakal diadakan akhir bulan ini di Kuching Sarawak, dimana Premier Sarawak dan Ketua Menteri Sabah juga dijangka menyertai pertemuan itu.
Dalam pada itu, katanya, sebanyak RM16 juta telah diberikan pada peringkat awal dan selebihnya berjumlah RM25 juta namun jumlah tersebut harus dikaji semula setiap lima tahun.

“Kita akan memuktamadkan sesegera mungkin untuk pastikan ada peningkatan jumlah yang munasabah dan peruntukan yang berbeza selari dengan MA1963 yang menuntut kerajaan persekutuan memberikan peruntukan khas kepada Sabah dan Sarawak,” ujarnya. – KOSMO! ONLINE


Peluru berpandu Russia jatuh di belakang wartawan
Oleh KOSMO!

4 Januari 2023, 4:41 pm
KIEV – Sebuah rakaman siaran televisyen memaparkan detik mengejutkan apabila sebutir peluru berpandu Russia meletup selepas mendarat tepat di belakang seorang wartawan, lapor akhbar The Sun semalam.
Wartawan Perancis, Paul Gasnier, ketika itu sedang membuat liputan secara ‘live’ di bandar Kramatorsk, Donetsk ketika letupan itu berlaku.
Peluru berpandu tersebut jatuh hanya beberapa meter dari lokasi Gasnier dan seorang jurukamera sedang berdiri pada Isnin lalu.
Gasnier dilihat tergesa-gesa mencari perlindungan ketika latar belakang kawasan yang gelap itu bertukar menjadi jingga kerana dipenuhi api.
Dia ketika kejadian difahamkan sedang membuat liputan untuk program 20:15 Express di rangkaian televisyen TMC.
Gasnier dilaporkan tidak cedera ketika kejadian, namun seorang wartawan Jerman dari akhbar Bild mengalami kecederaan akibat serpihan peluru berpandu dari pengeboman sama. – Agensi


Mahkamah: Dua lagi kakitangan Hospital Kajang dijel, denda dagang jenazah
Oleh MOHD YUNUS YAKKUB

4 Januari 2023, 3:53 pm
SHAH ALAM – Dua lagi kakitangan Hospital Kajang dipenjara enam hingga lapan hari oleh Mahkamah Sesyen hari ini selepas mengaku bersalah dalam urusan ‘memperdagangkan’ jenazah Islam antara 2019 dan 2021.
Mohd. Fariq Ariffin dan Mohd. Redzuan Che Husain yang masing-masing berusia 34 tahun turut didenda antara RM11,000 dan RM20,000.
Hakim Rozilah Salleh menjatuhi hukuman itu selepas kedua-dua mereka yang merupakan Penolong Pegawai Perubatan Gred U29 membuat pengakuan itu terhadap pertuduhan pilihan dibacakan kepada mereka.
Mahkamah turut memerintahkan tambahan penjara 18 bulan kepada Mohd. Fariq bagi tiga pertuduhan diakuinya dan 24 bulan bagi empat pertuduhan kepada Mohd. Redzuan sekiranya gagal bayar denda itu.
Berdasarkan kesemua pertuduhan itu, kedua-dua mereka semasa kejadian bertugas di Unit Forensik Hospital Kajang telah menerima suapan antara RM1,000 dan RM1,550 melalui akaun bank masing-masing daripada seorang seorang lelaki berusia 35 tahun tanpa balasan bagi kerja-kerja pengurusan jenazah.
Kesalahan itu dilakukan Mohd. Fariq di cawangan bank di Taman Medan Bercham, Ipoh Perak manakala Mohd. Redzuan di cawangan bank di Petaling Jaya antara 14 Ogos 2019 hingga 21 Januari tahun lalu.

Sabit kesalahan boleh dipenjara sehingga dua tahun atau denda atau kedua-duanya sekali mengikut Seksyen 165 Kanun Keseksaan.
Difahamkan ketiga-tiga mereka telah digantung tugas sejak April lalu sehingga kini.
Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Mohd Aliff Bin Shahruzaman dan kesemua tertuduh diwakili Peguam Mohd. Fikah Sanusi.
Kosmo! pada 22 Disember tahun lalu melaporkan perbuatan tiga kakitangan Hospital Kajang terlibat dalam urusan ‘memperdagangkan’ jenazah Islam membawa padah apabila dipenjara sehari dan denda antara RM3,000 hingga RM5,000 oleh Mahkamah Sesyen. – KOSMO! ONLINE


Terlibat letupan bom di Pandan Indah, suspek ditangkap di Kedah
Oleh KOSMO!

4 Januari 2023, 4:27 pm
PETALING JAYA – Sepasang suami isteri ditangkap di Serdang, Kedah selepas disyaki terbabit dalam kejadian letupan sehingga menyebabkan seorang tukang masak maut di Pandan Indah, Ampang Jaya, Khamis lalu.
Pemangku Ketua Polis Selangor, Datuk S. Sasikala Devi berkata, penangkapan tersebut dibuat atas maklumat risikan yang dibuat oleh pihak polis.
“Penahanan kedua-dua suspek masing-masing berusia 30 tahun dan 33 tahun itu dilakukan di sebuah rumah di Serdang,Kedah pada pukul 7.20 malam, semalam.
“Polis percaya tangkapan tersebut boleh membantu dalam menjalankan siasatan kes letupan bom di Pandan Indah, Ampang,” katanya dalam kenyataan hari ini.
Menurut Sasikala Devi, perintah tahanan reman telah dipohon dan pihak Majistret telah membenarkan tahanan reman terhadap pasangan itu selama tujuh hari sehingga Selasa minggu hadapan.
“Orang ramai dinasihatkan supaya tidak mengeluarkan sebarang kenyataan berkaitan kes ini.

“Kes disiasat di bawah Seksyen 302 Kanun Keseksaan,” katanya.
Sebelum ini, Kosmo! melaporkan seorang tukang masak meninggal dunia akibat mengalami cedera parah pada bahagian badan dan tangan selepas bungkusan yang ditinggalkan di atas bonet sebuah kereta meletup berhampiran restoran terbabit.
Ketua Polis Daerah Ampang Jaya, Asisten Komisioner Mohamad Farouk Eshak dilaporkan berkata, pihaknya menerima panggilan kecemasan berhubung kejadian kira-kira pukul 8.55 malam.
“Mangsa merupakan seorang lelaki warga tempatan mendapati terdapat satu bungkusan yang telah ditinggalkan di atas bonet kereta jenis Toyota Corolla Altis berhampiran restoran tempat mangsa bekerja.
“Apabila mangsa memegang bungkusan berkenaan, terus berlaku letupan yang dipercayai daripada bungkusan tersebut,” katanya.-KOSMO! ONLINE.


Penampilan ala karakter anime, Masya Masyitah dikecam
Oleh MOHD. HAIKAL ISA

4 Januari 2023, 3:55 pm
PETALING JAYA – Penyanyi Masya Masyitah menerima kecaman netizen gara-gara mengggayakan celana pendek dipadankan dengan seluar legging ketat warna kulit.
Masya atau nama sebenarnya, Siti Nurmasyitah Mohd. Yusoff yang kini difahamkan sedang bercuti di negara matahari terbit, Jepun berkongsi untaian foto berpenampilan disifatkan tidak menggambarkan imej muslimah tersebut menerusi Instagram.
“Cantik tapi tak berkenan dengan seluar itu. Saya yang bukan Islam pun sedar pakaian itu tak ngam. Minta maaf kalau saya salah. Salam damai.
“Pelik betul pakaian budak ini. Saya nak komen tapi ramai yang dah tolong komen. Harap Masya lebih cerdik berfikir dalam hal ini.
“Saya anggap peha dia albino,” demikian antara komen yang ditinggalkan netizen dalam platform media sosial.
Walaubagaimanapun, ada dalam kalangan netizen yang optimistik dengan tidak melulu meninggalkan komen berbaur kecaman.
“Lawa. Abaikan sahaja mulut netizen tu. Macam mereka tu suci tiada dosa hari-hari,” coret seorang netizen.
Terdahulu, juara pertandingan nyanyian, Yippi Star Quest 2020 itu berkongsi beberapa keping foto seperti karakter anime namun kekal bertudung menerusi Instagram.

“Just go. Go see all the beauty in the world (Pergi lihat segala keindahan dunia). Learn. Grow. Discover,” tulisnya sebagai kapsyen entri yang dimuat naik. – KOSMO! ONLINE


Pembeli tiket Piala AFF merungut Tickethotline ‘crash’
Oleh KOSMO!

4 Januari 2023, 4:21 pm
PETALING JAYA – Laman sesawang Tickethotline ‘crash’ (tergendala) apabila rakyat Malaysia berebut-rebut untuk mendapatkan tiket perlawanan separuh akhir antara Malaysia dan Thailand dalam Piala AFF 2022.
Perkara tersebut diketahui apabila rata-rata orang awam menciap kesukaran untuk mengakses laman sesawang tersebut dan tidak dapat mendapatkan tiket setelah menunggu agak lama.
Namun, ada juga beberapa pengguna menciap kejayaan menempah kerusi di Stadium Nasional Bukit Jalil pada 7 Januari (Sabtu) ini walaupun laman sesawang tersebut mengalami masalah.
“Lamanya beratur secara maya untuk dapatkan tiket separuh akhir ini. Kenapa tidak letak nombor ‘queue’ (beratur) senang sikit nak agak bila giliran kita,” luah seorang pembeli.
“Tickethotline ni ‘jammed’. Tunggu lama, tapi tak dapat nak beli lagi, ini pun mesti tipis nak dapat tiket,” komen pengguna yang lain pula.
Semalam, Pasukan Harimau Malaya menepati ramalan mara ke peringkat separuh akhir Piala AFF 2022 selepas menewaskan Singapura 4-1 pada aksi terakhir Kumpulan B.

Skuad Harimau Malaya akan berdepan Thailand di peringkat separuh akhir, manakala Vietnam akan bertemu Indonesia. – KOSMO! ONLINE


Anwar terima ucapan tahniah daripada PM Pakistan
Oleh KOSMO!

4 Januari 2023, 3:56 pm
PETALING JAYA – Perdana Menteri, Datuk Seri Anwar Ibrahim menerima panggilan telefon daripada Perdana Menteri Pakistan Shehbaz Sharif hari ini.
Menerusi hantaran di laman Facebook rasminya, beliau dan Shehbaz memperbaharui komitmen untuk meneroka potensi kerjasama baharu antara Malaysia dan Pakistan dalam pelbagai lapangan termasuk perdagangan dan pelaburan, pendidikan, pertahanan, kebudayaan serta hubungan antara rakyat.
“Saya turut menzahirkan kesediaan supaya Malaysia meningkatkan hubungan dua hala ke tahap yang lebih tinggi dengan Pakistan termasuk menerusi mekanisme Mesyuarat Suruhanjaya Bersama.
“Malaysia dan Pakistan akan terus memperkukuh kerjasama dua hala sejak peningkatan tahap hubungan antara kedua-dua negara kepada Perkongsian Strategik pada 2019,” katanya ketika menerima panggilan telefon dari Shehbaz hari ini.
Melalui perbualan tersebut juga, Shehbaz mengucapkan tahniah atas pelantikannya sebagai Perdana Menteri selepas Pilihan Raya Umum ke-15 dan turut menyatakan keyakinannya terhadap kepimpinan Anwar.
“Penghormatan bagi anda bukan sahaja daripada rakyat Malaysia dan Pakistan tetapi juga dari seluruh dunia, disegani dan memang diketahui.

“Saya juga berharap akan segera bertemu anda tidak lama lagi,” katanya.
Shehbaz juga mengucapkan terima kasih kepada kerajaan dan rakyat Malaysia kerana membantu rakyat Pakistan yang terkesan dengan banjir melanda negara itu baru-baru ini. – KOSMO! ONLINE.


Aliff Aziz mohon maaf, harap 2023 tahun lebih baik
Oleh MOHAMMAD SHAHEMY AZMI

4 Januari 2023, 4:20 pm
PETALING JAYA – Selepas melalui pelbagai episod suka dan duka sepanjang tahun 2022, penyanyi dan juga pelakon Aliff Aziz berharap kehadiran tahun baharu 2023 dapat memberi sinar bahagia buat keluarganya.
Pada masa sama, selebriti kelahiran Singapura itu bersyukur kerana telah mencipta pelbagai memori dan pengalaman indah bersama keluarga sepanjang tahun lalu.
“Alhamdulillah, terima kasih Allah SWT untuk tahun lalu (2022) yang penuh dengan memori dan pengalaman indah bersama keluarga. Banyak pengajaran yang saya dapat sepanjang tahun lepas,” ujarnya.
Dalam pada itu, Aliff bersama isterinya, Bella Astillah turut memohon maaf kepada semua pihak jika dirinya ada melakukan kesilapan dan kekurangan selain berdoa agar tahun baharu 2023 menjadi lebih baik berbanding tahun sebelumnya.
“Kami ingin memohon maaf untuk segala kesilapan dan kekurangan. Kami juga mendoakan semua semoga tahun baharu ini menjadi lebih baik berbanding tahun sebelumnya.
“Semoga Allah kurniakan kita semua dengan kebaikan sepanjang tahun ini,” tulisnya dalam Instagram.

Meninjau dalam ruangan komen, rata-rata pengikutnya turut berkongsi rasa gembira dan terharu apabila hubungan antara Aliff dan isterinya yang sebelum ini pernah mengalami keretakan kembali jernih dan harmoni dalam menjalani kehidupan berumah tangga.
“Saya gembira bila abang Aliff dan kak Bella kembali bersama. Harap-Harap semoga hubungan kamu berdua kekal hingga ke syurga,” kata seorang pengikutnya.
“Semoga Aliff dan keluarga baik-baik semuanya dan dijauhkan daripada manusia berhati busuk, cengki dan berniat jahat,” doa seorang lagi peminatnya.
“Seronok tengok kehidupan Aliff dan Bella sekarang. Semoga sentiasa berada dalam rahmat dan kasih sayang Allah,” ujar seorang pengguna Instagram.
Terdahulu, Bella mendedahkan bahawa dia bersama suaminya telah terkena sihir pemisah rumah tangga yang dihantar oleh seorang wanita.
Kata Bella, sihir tersebut telah memberi kesan buruk terhadap keluarganya apabila hubungannya bersama suami menjadi dingin selain turut berdepan dengan masalah kesihatan.
Pasangan itu mendirikan rumah tangga pada 9 September 2016, namun bercerai pada 16 Mei 2019 sebelum rujuk semula ketika dalam tempoh edah. Hasil perkongsian hidup, mereka dikurniakan sepasang cahaya mata, Mohamad Ayden Adrean, 5, dan Ara, 2. – KOSMO! ONLINE


Pas tuntut kerajaan perjelas situasi sebenar Covid-19
Oleh KOSMO!

4 Januari 2023, 4:33 pm
PETALING JAYA – Tindakan China mengutuk dan mengancam tindak balas terhadap negara-negara yang mengenakan syarat ujian baharu Covid-19 terhadap warganya susulan lonjakan kes harus diberi perhatian serius oleh kerajaan Malaysia.
Ketua Penerangan Pas Pusat, Khairil Nizam Khirudin berkata, kerajaan perlu menyatakan langkah yang tegas, berani dan mengambil sikap proaktif berhubung potensi ancaman penularan kes Covid-19 dari China ketika ini.
“Kebanyakan rakyat menzahirkan kebimbangan, malah beberapa negara telah mengambil tindakan lebih awal daripada Malaysia.
“Justeru, Pas menuntut Menteri Kesihatan tampil untuk memberi penjelasan menyeluruh dan situasi sebenar potensi ancaman penularan Covid-19 di Malaysia bagi mengelakkan persepsi yang tidak benar,” katanya melalui satu kenyataan hari ini.
Khairil Nizam  berkata, maklumat daripada Pertubuhan Kesihatan Dunia (WHO) juga tidak terperinci berbanding realiti di China yang digambarkan penularan wabak tersebut yang semakin serius.
“Setakat ini, kerajaan belum mengemukakan tindakan muktamad sama ada untuk menyekat atau mengetat syarat kemasukan pelancong asing khususnya dari China ke Malaysia,” katanya lagi. -KOSMO! ONLINE


Angela sanggup berbogel untuk tawan Menara Merdeka 118
Oleh Abdul Rahman Razali

5 Januari 2023, 8:55 pm
Angela sanggup berbogel untuk tawan Menara Merdeka 118 | 15 MINIT MMTV 5 JANUARI 2023.


Amaran angin kencang dan laut bergelora hingga Ahad
Oleh MUHAMMAD NAJIEB AHMAD FUAD

5 Januari 2023, 9:06 pm
PETALING JAYA – Jabatan Meteorologi Malaysia (MetMalaysia) mengeluarkan amaran angin kencang dan laut bergelora di perairan beberapa negeri hingga 8 Januari ini (Ahad).
Amaran kategori pertama melibatkan angin kencang diramalkan berkelajuan 40 sehingga 50 kilometer sejam (Kmsj) dengan ombak mencapai ketinggian 2.5 hingga 3.5 meter (m).
“Perairan terlibat adalah di Pahang, Terengganu, Kelantan, Samui, Tioman, Selatan Condore, Utara Bunguran, Reef North dan Layang-Layang,” katanya.
Manakala amaran Kategori Kedua pula adalah angin kencang berkelajuan 50 sehingga 60 Kmsj dengan ombak mencapai ketinggian 3.5 hingga 4.5 m melibatkan Utara Condore, Barat laut Reef North. – KOSMO! ONLINE


Angela mohon maaf kepada rakyat Malaysia isu panjat Merdeka 118
Oleh MUHAMMAD NAJIEB AHMAD FUAD

5 Januari 2023, 11:01 pm
PETALING JAYA – Wanita warga Russia ceroboh Menara Merdeka 118 baru-baru ini, membuat permohonan maaf atas perbuatannya itu kepada rakyat Malaysia, hari ini.
Angela Nikolau melalui Twitternya berkata bukan niatnya untuk menyinggung mana-mana pihak terhadap perbuataannya memanjat menara berkenaan namun ia dianggap sebagai karya dan seni terhadap dirinya.
“Saya memohon maaf jika menyinggung perasaan rakyat Malaysia, bukan itu niat saya.
“Saya tidak mengharapkan apa-apa selain karya dan seni, saya juga tidak berminat dengan sebarang konflik atau kebencian,” ciapnya.
Terdahulu, pada 29 Disember lalu polis menerima satu laporan daripada pihak pengurusan Menara Merdeka 118 untuk tindakan lanjut mengenai kes pencerobohan pasangan dari Rusia yang dipercayai memanjat menara terbabit. – KOSMO! ONLINE


Bapa tukar jantina demi dapat hak penjagaan anak
Oleh KOSMO!

5 Januari 2023, 10:00 pm
QUITO, ECUADOR – Seorang lelaki di Ecuador sanggup menukar jantina dengan menjadi ‘wanita’ semata-mata ingin mendapatkan hak penjagaan dua anaknya, lapor laman berita Oddity Central semalam.
Rene Salinas Ramos yang merupakan bapa kepada dua anak perempuan,  berdepan perbicaraan mahkamah bagi mendapatkan hak penjagaan kanak-kanak tersebut. Dua kanak-kanak itu kini tinggal bersama ibu kandung mereka.
Menyedari bahawa sistem perundangan Ecuador  memberi keutamaan kepada si ibu untuk menjaga anak-anak walau dalam apa keadaan sekali pun, Ramos membuat keputusan menukar jantinanya bagi mendapatkan hak sama rata.
Menurut lelaki itu, penukaran jantina tersebut tiada kaitan dengan kecenderungan seksual atau identiti gender kerana ia sekadar ‘ujian bagi perasaan sayang kepada anak-anaknya’.
Tambah Ramos, dia tidak bertemu dengan anak sulungnya selama setahun setengah,  manakala anak keduanya kini menjadi mangsa dera.
Namun, selepas mengemukakan hujahnya kepada Lembaga Kantonal dan Perlindungan Hak, dia diberitahu bahawa sehingga perbicaraan itu selesai, kanak-kanak berkenaan perlu tinggal bersama ibu mereka.

“Sekarang, saya juga seorang ibu. Saya anggap diri saya begitu.
“Saya amat pasti mengenai kecenderungan seksual saya. Apa yang saya mahukan adalah untuk memberikan perlindungan dan kasih sayang yang boleh diberikan seorang ibu kepada anak-anaknya,” kata Ramos.
Minggu lalu, Ramos pergi ke Pejabat Pendaftaran Awam Azuay untuk menukar status jantina pada kad pengenalannya dan tidak lama selepas itu, dia secara rasmi bergelar seorang wanita.
“Undang-undang merampas hak kita untuk menjadi ibu bapa,” katanya sambil menambah, pihak berkuasa melihat kaum lelaki sebagai penyedia penjagaan yang mudah sekali gus meletakkan hak penjagaan anak-anak kepada ibu tanpa mengira situasi sekeliling. – Agensi


[VIDEO] Myvi ‘selamba’ berhenti tepi jalan, naik angin kena tegur
Oleh FLORINA DERIS

5 Januari 2023, 8:54 pm
PETALING JAYA – Teguran penunggang motosikal terhadap pemandu kereta Myvi yang berhenti di tepi jalan dan mengakibatkan kesesakan lalu lintas cetus rasa tidak puas hati pemandu itu.
Perkongsian dimuat naik oleh @isusemasaviral memaparkan tindakan pemandu Myvi putih yang tidak berpuas hati atas teguran diberi oleh penunggang motosikal lalu bertindak menggertak dan mengejarnya.
“Pemandu Myvi ditegur oleh penunggang motosikal yang memintanya jalan kerana tindakannya berhenti di tengah jalan raya telah mengakibatkan kesesakan lalu lintas. Namun, pemandu itu tidak dapat menerima teguran tersebut lalu bertindak mengejar penunggang motosikal berkenaan.
“Hingga pada akhirnya, apabila penunggang itu turun daripada motosikalnya, pemandu tersebut terus memecut melarikan diri,” jelasnya menerusi ruangan kapsyen hantaran.
Sejurus dibuat semakan menggunakan nombor plat kenderaan tersebut, ternyata ia memiliki sembilan jumlah saman setakat semalam.
Di ruangan komen, rata-rata netizen mengecam tindakan pemandu Myvi yang disifatkan hanya menyusahkan pengguna jalan raya yang lain.

Hantaran video beserta gambar tersebut telah meraih 15,800 jumlah tontonan setakat ini. – KOSMO! ONLINE

pemandu myvi kene tegur suruh jalan sebab jammed kt belakang tu je. dengan brother shopee food, pemandu myvi tak boleh terima kenyataan kejar rider tu. rider tu turun motor. pemandu myvi terus pecut lari. pic.twitter.com/NDYJOADBQu
— ISU SEMASA VIRAL (@isusemasaviral) January 5, 2023


Malaysia cuma ada 1.4 juta pekerja asing – Sivakumar
Oleh AMREE AHMAD

5 Januari 2023, 8:44 pm
PUTRAJAYA – Jumlah pekerja asing di seluruh negara ketika ini sebenarnya masih rendah dengan seramai 1,459,196 orang yang telah direkodkan setakat 31 Disember, tahun lalu.
Perkara berkenaan diakui oleh Menteri Sumber Manusia, V. Sivakumar dan memberi jaminan bahawa pihak kerajaan mengambil maklum rintihan majikan daripada pelbagai sektor.
“Kita sedar bukan sahaja dalam bidang perladangan, malahan banyak lagi industri yang terjejas dan berharap isu ini dapat ditangani dalam masa terdekat,” katanya di sini, hari ini.
Terdahulu, beliau dan Menteri Dalam Negeri, Datuk Seri Saifuddin Nasution Ismail mempengerusikan Mesyuarat Khas Jawatankuasa Bersama Mengenai Pengurusan Pekerja Asing.
Mengulas lanjut, beliau menjelaskan bahawa kesemua pekerja asing di Malaysia memegang Pas Lawatan Kerja Sementara (PLKS) dengan sektor perkilangan direkod paling tinggi.
“Setakat akhir tahun lalu, 538,148 orang bekerja dalam bidang ini diikuti sektor pembinaan seramai 315,932 orang dan perkhidmatan pula sekitar 221,621 orang,” tambah beliau.

Jumlah berkenaan turut merangkumi 316,446 orang pekerja asing baharu digajikan pada tahun lalu dengan warganegara paling ramai ialah dari Bangladesh, Indonesia dan Nepal.
Bagaimanapun ujarnya, sepanjang tahun lepas, kerajaan meluluskan 676,070 orang bagi mengisi kuota pekerja asing daripada keseluruhan permohonan iaitu 1,606,724 orang.
Daripada jumlah kelulusan itu, hanya 635,234 kuota telah dibayar levi manakala jumlah tersebut, bilangan yang memohon Visa Dengan Rujukan ialah 463,255 orang sahaja.
Justeru, mesyuarat berkenaan kata Sivakumar berharap angka selepas ini akan dapat dilonjak melepasi lebih 50 peratus daripada keseluruhan 1.6 juta permohonan tersebut.
Bahkan dalam nada optimis, beliau yakin apabila kesemua sektor berjaya memenuhi kuota pekerja asing ditetapkan kementeriannya, ia bakal memacu trend ekonomi negara. – KOSMO! ONLINE


[VIDEO] Kereta lembu atas jalan adalah latihan persiapan Thaipusam
Oleh AZMI NORDIN

5 Januari 2023, 11:24 pm
SERDANG – Kereta lembu yang tular ditunggang di jalan raya oleh tiga lelaki di Jalan Besar, Seri Kembangan, di sini, adalah bertujuan untuk berlatih bagi perarakan upacara sempena Thaipusam.
Ketua Polis Daerah Serdang, Asisten Komisioner A. A Anbalagan berkata, pihaknya menerima maklumat berkaitan satu video yang tular di media sosial berkenaan kejadian tersebut pada pukul 7 petang tadi.
Katanya, video tersebut memaparkan sebuah kereta lembu yang ditunggang oleh tiga lelaki di lokasi kejadian.
“Siasatan awal mendapati, rakaman tersebut dirakamkan pada Isnin lalu, kira-kira pukul 10 pagi sebelum tular di media sosial.
“Menurut pemilik kereta lembu terbabit, aktiviti tersebut merupakan latihan baginya untuk perarakan sempena Thaipusam yang bermula Februari ini,” katanya dalam kenyataan hari ini.
Kata Anbalagan, tuan empunya kereta lembu tersebut juga telah membuat laporan polis di Balai Polis Seri Kembangan dan menceritakan kejadian itu, hari ini.

“Siasatan lanjut masih dijalankan dan kes disiasat di bawah Seksyen 11 (c) Akta Kesalahan Kecil 1955.
“Pengguna jalan raya dinasihatkan sekiranya menggunakan sebarang binatang di jalan awam agar mematuhi undang-undang dan tidak membahayakan pengguna jalan raya yang lain,” katanya. – KOSMO! ONLINE.


SPRM tahan seorang penjawat awam, pesara
Oleh ABDUL RASHID ABDUL RAHMAN

5 Januari 2023, 8:38 pm
KUANTAN – Suruhanjaya Pencegahan Rasuah Malaysia (SPRM) menahan dua lelaki yang dipercayai menerima wang ‘habuan’ bagi melindungi kegiatan mencuri kayu balak dari kawasan hutan simpan sekitar Kuala Lipis.
Kedua-dua suspek berusia antara 40 hingga 61 tahun itu dipercayai menerima wang rasuah berjumlah RM500 hingga RM2,000 daripada pemilik syarikat antara November 2019 hingga 2020 bagi melindungi kegiatan curi balak.
Suspek pertama berusia 40 tahun yang juga penjawat awam dipercayai ditahan di pejabat SPRM Cawangan Raub ketika hadir memberikan keterangan kira-kira pukul 2.30 petang tadi manakala suspek kedua yang juga pesara kerajaan ditahan pukul 7 malam, semalam.
Sementara itu, dalam satu operasi berasingan, SPRM Pahang menahan seorang penjawat awam kerana dipercayai menerima wang rasuah berjumlah kira-kira RM1,500 daripada seorang individu sebagai balasan untuk melepaskan barang-barang yang disita oleh sebuah jabatan kerajaan yang terbabit dengan aktiviti perhutanan.
Suspek lelaki berusia dalam lingkungan 40-an itu dipercayai menerima wang rasuah pada Disember 2018 dan ditahan di pejabat SPRM cawangan Raub kira-kira pukul 7 malam, semalam ketika hadir memberikan keterangan.
Sementara itu, Pengarah SPRM Pahang, Hairuzam Mohmad [email protected], mengesahkan tangkapan tersebut dan berkata, kes disiasat di bawah Seksyen 17 (a) Akta SPRM 2009. – KOSMO! ONLINE


Jakim siasat pegawainya susulan video ceramah tular
Oleh MOHD. HUSNI MOHD. NOOR

5 Januari 2023, 8:48 pm
PUTRAJAYA – Jabatan Kemajuan Islam Malaysia (Jakim) mengesahkan sudah memulakan siasatan berhubung video ceramah tular oleh salah seorang kakitangannya yang didapati menimbulkan reaksi tidak senang netizen.
Jakim menerusi hantaran di Facebook hari ini berkata, pegawai berkenaan sudah dipanggil untuk siasatan lanjut.
Menurutnya, pihaknya juga telah memulakan prosiding tatatertib terhadap pegawai itu dan tidak akan berkompromi dengan sebarang perlakuan yang mencemarkan nama baik perkhidmatan awam.
“Pihak pengurusan tertinggi Jakim sedar akan video tular ceramah yang disampaikan oleh seorang pegawai itu yang dilihat mengundang kemarahan netizen,” katanya.
Terdahulu, tular video di aplikasi TikTok memaparkan seorang pegawai Jakim berjawatan Penolong Pengarah Kanan dan juga seorang penceramah yang mengutuk Kerajaan Perpaduan.
Ceramah itu dipercayai dirakam di sebuah masjid di Selangor pada 2 Januari lalu.

Kandungan ceramah itu antara lain turut menyentuh perihal lagu ‘Hoi, hoi ya hoi’ yang dijadikan senjata politik sebuah parti sebelum pilihan raya umum lalu.
Rata-rata komen yang ditinggalkan netizen terhadap video itu antara lain mengecam tindakan ustaz berkenaan kerana menjadikan masjid untuk mengutuk Kerajaan Perpaduan.- KOSMO! ONLINE


Korea Selatan buru warga China positif Covid-19 lolos pusat kuarantin
Oleh KOSMO!

5 Januari 2023, 9:00 pm
SEOUL – Pihak berkuasa Korea Selatan sedang mengesan seorang warga China yang melarikan diri dari sebuah pusat kuarantin selepas disahkan positif Covid-19 sejurus tiba di lapangan terbang, lapor laman berita Wion News semalam.
Seorang pegawai kesihatan, Kim Joo-young berkata, penumpang China itu disahkan positif selepas tiba di Lapangan Terbang Antarabangsa Incheon kelmarin.
Menurut Joo-young, individu terbabit masih belum dikenal pasti dan telah disenaraikan dalam ‘senarai orang dikehendaki’.
Tambahnya, individu berkenaan berdepan hukuman penjara setahun atau denda 10 juta won (RM34,623) kerana melanggar Akta Kawalan dan Pencegahan Penyakit Berjangkit.
Sebilangan negara telah melaksanakan sekatan perjalanan ke atas pelancong China di tengah-tengah lonjakan kes Covid-19 di negara itu.
Korea Selatan adalah antara negara yang melaksanakan sekatan tersebut dengan mengumumkan pelaksanaan ujian saringan Covid-19 kepada pengembara China yang tiba di negara itu.

Bermula semalam, penumpang dari China boleh menghantar keputusan ujian tindak balas rantaian polimerase (PCR) yang dijalani tidak lebih 48 jam sebelum perlepasan atau keputusan negatif ujian tidak lebih dari 24 jam sebelum perlepasan.
Sejak 2 Januari lalu, seramai 2,189 penumpang dari China tiba di Korea Selatan. Agensi Kawalan dan Pencegahan Penyakit Korea (KDCA) berkata, daripada 590 ujian saringan yang dijalankan, 136 orang disahkan positif Covid-19.
Pada Selasa sahaja, seramai 281 orang positif virus tersebut. – Agensi


Mayat warga emas ditemui terapung selepas hilang tiga hari
Oleh ROHANA MOHD. NAWI

5 Januari 2023, 8:29 pm
BACHOK – Mayat seorang lelaki warga emas ditemui dalam keadaan terapung di Sungai Seneng, Jelawat di sini, hari ini, selepas hilang sejak tiga hari yang lalu.
Mangsa yang berusia 74 tahun itu dijumpai oleh penduduk kampung berkenaan kira-kira pukul 12 tengah hari.
Seorang penduduk yang hanya mahu dikenali sebagai Amir, 40, berkata, mangsa yang berasal dari Kampung Mujur di sini, dikatakan hilang sejak tiga hari lalu.
Katanya, lelaki itu sebelum ini sudah beberapa kali dilihat mahu terjun ke dalam sungai itu, namun sempat dihalang oleh penduduk kampung sebaik sahaja melihat dia cuba berbuat demikian.
“Keluarganya memaklumkan kehilangannya kepada polis. Penduduk kampung yang menyedari penemuan mayat itu terus menghubungi pihak polis,” katanya ketika dihubungi Kosmo!, sebentar tadi.
Sementara itu, Ketua Operasi Balai Bomba dan Penyelamat Bachok, Mohd. Zamizi Muhammad berkata, pihaknya menerima panggilan kecemasan berhubung penemuan mayat itu kira-kira pukul 2.29 petang sebelum seramai lapan anggota bergegas ke tempat kejadian.

Menurutnya, anggota bomba mengangkat mayat mangsa yang berada di tengah-tengah kawasan sungai itu.
“Paras air sedang pasang ketika itu menyebabkan anggota bomba menggunakan bomba untuk membawa mayat ke tepi sungai.
“Mayat mangsa diserahkan kepada pihak polis untuk tindakan lanjut,” katanya. – KOSMO! ONLINE


Pelancong ‘sabotaj’ detik lamaran romantis pasangan kekasih
Oleh KOSMO!

5 Januari 2023, 8:00 pm
DUBLIN – Sebuah klip video tular di media sosial memaparkan situasi lamaran sepasang kekasih yang terganggu akibat kehadiran seorang pelancong, lapor akhbar New York Post semalam.
Video yang dimuat naik dalam akaun TikTok @@jordanemcgowan pada Selasa lalu itu kini mendapat lebih 358,000 tontonan.
Jordan McGowan dilihat bersama pasangannya, Sean Munn yang sedang berlutut untuk melamarnya di Reykjavik, Iceland.
“Saksikan wanita ini merosakkan video lamaran saya,” tulis McGowan dalam video tersebut.
Pelancong wanita itu tidak mengendahkan detik romantik pasangan itu dan terus berjalan berhampiran mereka untuk merakam pemandangan air terjun.
“Sejujurnya saya rasa ia lucu. Tiada benda buruk terjadi dan kelakar apabila ditonton,” katanya.

Video itu mendapat perhatian netizen di ruangan komen.
“Wanita itu tidak berhenti untuk merakam gambar,” komen seorang netizen.
“Dia tahu dengan tepat apa yang berlaku dan dia melakukannya dengan sengaja,” komen netizen lain. – Agensi


KPKT arah pemantauan kebersihan tempat tarikan pelancong
Oleh NUR HUDA MUSA

5 Januari 2023, 8:03 pm
PETALING JAYA – Menteri Pembangunan dan Kerajaan Tempatan (KPKT), Nga Kor Ming telah mengeluarkan arahan kepada jabatan yang bertanggungjawab bagi melaksanakan pemantauan kebersihan di tempat tumpuan pelancong di sekitar ibu kota.
Kor Ming melalui satu hantaran di Facebooknya petang tadi berkata, arahan itu diberikan supaya tindakan segera perlu diambil oleh syarikat konsesi Alam Flora dengan melakukan pemantauan sepanjang masa di kawasan-kawasan tumpuan seperti Jalan Ampang-KLCC, Bukit Bintang Walk, Jalan Tuanku Abdul Rahman, Medan Pasar, Dataran Merdeka dan lain-lain.
“Setelah selesai tugas saya di pejabat, saya telah membuat lawatan di sekitar ibu kota pada waktu malam khususnya kawasan strategik yang menjadi tumpuan pelancong dan penting untuk kita bangunkan industri perlancongan.
“Semasa lawatan saya ke Petaling Street, saya mendapati urusan kebersihan dan kutipan sampah di kawasan destinasi perlancongan ini kurang memuaskan,” katanya.
Katanya,semua pihak harus diingati bahawa kebersihan awam dan suasana yg kondusif adalah amat penting untuk pembangunan industri perlancongan negara kita secara khusus dan kesejahteraan rakyat secara umum.
“Selain agensi kerajaan dan syarikat swasta, saya juga berharap ibu bapa dapat mendidik anak-anak supaya mencintai alam sekitar dan tidak ada lagi yang membuang sampah di merata tempat.

“Saya percaya syarikat Alam Flora akan mengambil tindakan segera untuk meningkatkan khidmat pengurusan sampah selepas lawatan saya semalam, SW Corp di bawah KPKT akan sentiasa menjalankan kerja-kerja pemantauan demi imej negara dan keselesaan rakyat,” jelasnya. – KOSMO! ONLINE


Bala hutang anak saudara
Oleh ADNAN IBRAHIM

5 Januari 2023, 7:51 pm
BATU PAHAT – Gara-gara anak saudara menggunakan alamat rumahnya ketika berhutang dengan sindiket peminjam wang tanpa lesen atau ah long, seorang lelaki dijadikan mangsa ugutan untuk menagih hutang.
Malah bapa saudara berusia 40 tahun itu hidup dalam ketakutan apabila lintah darat berkenaan membakar bahagian belakang kenderaan utiliti sukan (SUV) jenis Nissan Frontier pada 14 Disember lalu.
Ketua Polis Daerah Batu Pahat, Asistan Komisioner Ismail Dollah berkata, penjenayah itu juga meninggalkan sekeping nota supaya melunaskan hutang yang dibuat anak saudara berusia 26 tahun.
Menurutnya, susulan kejadian itu, mangsa tampil membuat laporan polis pada 14 Disember di Ibu Pejabat Polis Daerah (IPD) Batu Pahat sebelum empat suspek termasuk seorang wanita diberkas di Kuala Lumpur
“Tangkapan suspek yang berusia 32 hingga 62 tahun itu dibuat oleh sepasukan anggota polis dari IPD Brickfield.
“Kesemua suspek kemudiannya diserahkan kepada IPD Batu Pahat semalam untuk tindakan selanjutnya,”katanya ketika dihubungi di sini, hari ini.

Ismail berkata, siasatan awal mendapati anak saudara kepada mangsa disyaki berhutang dengan ah long yang tidak diketahui jumlahnya kerana gagal dihubungi walaupun sebelum sudah menjelaskannya kira-kira RM6,000.
Ujarnya, ahlong terbabit bagaimanapun tetap memintanya untuk menjelaskan hutang yang dipinjam oleh anak saudaranya sebelum menghilangkan diri dan gagal dihubungi.
“Selain tangkapan, polis turut merampas kenderaan yang digunakan suspek, buku nota, cat berwarna merah, satu botol air mineral yang mengandungi cecair disyaki petrol dan kad akaun bank tempatan yang digunakan dalam melakukan jenayah berkenaan,”katanya.
Kes disiasat mengikut Seksyen 435 Kanun Keseksaan kerana melakukan khianat yang memperuntukan hukuman penjara tujuh tahun atau dikenakan denda, jika sabit kesalahan.-KOSMO! ONLINE


Bot penyelamat terdampar di pantai Trombol
Oleh CHERINE JON

5 Januari 2023, 8:23 pm
PADAWAN – Orang ramai dikejutkan dengan penemuan sebuah bot ‘misteri’ yang terdampar di tepi pantai Trombol, Telaga Air, di sini.
Ketua Polis Daerah Padawan, Superintenden Abang Zainal Abidin Abang Ahmad berkata bot itu dijumpai oleh orang awam dan melaporkan kepada Bilik Gerakan Marin Wilayah 5 Sarawak kira-kira pukul 12.15 tengah hari semalam.
Susulan itu, katanya pegawai dari Ibu Pejabat Polis Daerah (IPD) Padawan telah dikerahkan ke lokasi bagi melakukan pemeriksaan dan mendapati ia adalah sebuah bot penyelamat.
“Hasil pemeriksaan mendapati objek itu merupakan sebuah bot penyelamat dipercayai terjatuh tanpa disedari dari kapal dagang Bohaimingzhu 2, berdasarkan pada nama yang tertera pada bot penyelamat tersebut,” katanya menerusi satu kenyataan, hari ini.
Beliau menambah bot penyelamat itu telah berjaya ditarik dari pesisir pantai Trombol dengan bantuan pasukan Maritim.
Bagaimanapun katanya, setakat ini bot penyelamat itu tersangkut di muara Trombol ketika ia sedang dibawa untuk dipindahkan ke jeti persendirian.

Abang Zainal berkata menurut pegawai maritim ketika ditemui di lokasi, usaha untuk menunda bot tersebut akan dilakukan esok. – KOSMO! ONLINE


Proses ambil pekerja asing sepantas 30 hari – Menteri
Oleh AMREE AHMAD

5 Januari 2023, 7:39 pm
PUTRAJAYA – Majikan di Malaysia yang amat memerlukan tenaga kerja asing dijangka dapat menikmati proses pengambilan lebih pantas dengan sasaran tempoh cuma 30 hari.
Demikian jaminan disuarakan oleh Menteri Dalam Negeri, Datuk Seri Saifuddin Nasution Ismail pada sidang akhbar khas bersama-sama Menteri Sumber Manusia, V. Sivakumar.
“Bayangkanlah dulu makan masa berbulan-bulan malah untuk buat iklan pekerja asing pun lebih sebulan tetapi selepas ini kita sasar selesai dalam masa 30 hari sahaja,” katanya, hari ini.
Terdahulu, mereka berdua mempengerusikan Mesyuarat Khas Jawatankuasa Bersama Mengenai Pengurusan Pekerja Asing di Kementerian Sumber Manusia (KSM) di sini yang turut disertai beberapa menteri dan pegawai kanan pelbagai kementerian.
Jemaah menteri sebelum ini memutuskan agar dibuat semula penjajaran pengurusan dan kewajaran kelonggaran bersesuaian demi memacu kembali pertumbuhan ekonomi negara tahun ini.
Tiga kertas cadangan telah dibentang yang meliputi pelarasan fungsi dengan diterajui oleh Kementerian Dalam Negeri (KDN), kelonggaran prosedur dan unjuran sebenar pekerja.

Mengulas lebih lanjut, Saifuddin berkata, kerajaan menyedari rintihan pelbagai sektor dan berharap tempoh waktu proses yang amat panjang sebelum ini akan boleh dipercepatkan.
“Kita lihat sebenarnya ada banyak ruang yang boleh dipendekkan dan semua agensi terlibat telah diarah untuk kemuka cadangan dalam masa terdekat bagi pelaksanaan,” katanya.


[VIDEO]15 pintu rumah panjang musnah terbakar
Oleh KOSMO!

5 Januari 2023, 8:13 pm
BELAGA – Sebanyak 15 pintu Rh. Uma Bakah di Sungai Asap, di sini, musnah dalam kebakaran yang berlaku, hari ini.
Jurucakap Pusat Gerakan Operasi Bomba Sarawak berkata kejadian dilaporkan pada pukul 2.20 petang, melibatkan Blok F di rumah panjang terbabit.
Katanya, pasukan dari Balai Bomba dan Penyelamat (BBP) Belaga, telah dikerahkan ke lokasi dan setibanya kira-kira pukul 3.59 petang mendapati kesemua 15 pintu rumah terbabit sudah musnah terbakar.
“Kebakaran melibatkan satu blok rumah panjang 15 pintu di Blok F telah terbakar 100 peratus,” katanya menerusi satu kenyataan, hari ini.
Tambahnya, turut terjejas satu pintu rumah di Blok E yang dianggarkan mengalami kemusnahan 45 peratus.
Katanya, jumlah penghuni yang terjejas adalah seramai 68 orang namun kesemua penghuni dilaporkan selamat.

Jelasnya penghuni yang terjejas terdiri daripada 24 orang lelaki dewasa, 30 orang wanita dewasa dan 14 orang kanak-kanak.
Bagaimanapun, beliau berkata blok lain di rumah panjang itu selamat kerana api berjaya dikawal daripada merebak oleh seramai 20 anggota Pasukan Bomba Sukarela (PBS) Uma Daro Liling. – KOSMO! ONLINE


Gangguan suis jejas jadual perkhidmatan LRT Kelana Jaya
Oleh NUR HUDA MUSA

5 Januari 2023, 7:45 pm
PETALING JAYA – Operasi perkhidmatan transit aliran ringan (LRT) Laluan Kelana Jaya sedang mengalami kelewatan disebabkan gangguan suis yang menyebabkan semua tren bergerak perlahan dan berhenti lebih lama di platform.
Rapid KL dalam satu kenyataan berkata, kejadian pertama yang berlaku pada pukul 4.24 petang menyebabkan tren terpaksa dipandu secara manual di antara Stesen KL Sentral dan Pasar Seni.
“Pasukan teknikal telah berada di lokasi dan kerja – kerja baik pulih telah selesai pada pukul 5.20 petang.
“Gangguan kedua telah berulang di antara Stesen Damai dan Dato’ Keramat pada pukul 5.26 petang. Buat masa ini, kakitangan teknikal sedang giat menjalankan kerja-kerja baik pulih dan akan memastikan operasi kembali normal pada kadar segera,” katanya di sini, hari ini.
Katanya, bagi mengurangkan kesesakan di stesen, perkhidmatan bas perantara percuma disediakan di antara Stesen KLCC, Ampang Park, Damai, Dato’ Keramat, Jelatek dan Setiawangsa.
“Pengguna dinasihatkan supaya merancang perjalanan masing-masing serta layari media sosial Rapid KL untuk mendapatkan maklumat terkini berkenaan status perkhidmatan terkini,” jelasnya. – KOSMO! ONLINE


Qatar teroka peluang pelaburan di Malaysia – Anwar
Oleh MUHAMMAD NAJIEB AHMAD FUAD

5 Januari 2023, 7:58 pm
PETALING JAYA – Perdana Menteri Datuk Seri Anwar Ibrahim telah mengadakan pertemuan bersama penasihat Perdana Menteri Qatar, Ghanim Saad Al Saad untuk berbincang mengenai peluang pelaburan di negara ini, hari ini.
Anwar melalui hantaran di Facebooknya berkata, pertemuan yang diadakan pada tengah hari tadi di pejabatnya di Perdana Putra, telah melaksanakan beberapa perbincangan mengenai potensi pelaburan melalui syarikat Ghanim Bin Saad Al Saad & Sons Group (GSSG), di masa hadapan.
“Tenga hari tadi saya bertemu Syeikh Ghanim Saad Al Saad di pejabat yang merupakan penasihat kepada Perdana Menteri Qatar Sheikh Hamad Jassim Al Thani.
“Ghanim Bin Saad Al Saad and Sons Group (GSSG) yang diketuai beliau kini sedang meneroka peluang untuk pelaburan di Malaysia,” katanya. – KOSMO! ONLINE


Lelaki kencing pada warga emas dalam pesawat
Oleh KOSMO!

5 Januari 2023, 8:26 pm
NEW DELHI – Seorang warga emas mengalami detik trauma dalam hidupnya apabila seorang penumpang mabuk membuang air kecil ke arahnya ketika menaiki penerbangan Air India dari New York ke New Delhi, lapor laman berita Wion News semalam.
Dalam kejadian pada 26 November lalu, penumpang wanita berumur dalam lingkungan 70-an itu sedang duduk di kerusi kelas perniagaan apabila seorang penumpang lelaki mabuk tiba-tiba meluru ke arahnya.
Ketika menceritakan kejadian tersebut menerusi sepucuk surat kepada Pengerusi Tata Group, N. Chandrasekaran, wanita itu berkata, sejurus selepas makan tengah hari dihidangkan dan lampu ditutup, seorang penumpang lain datang ke tempat duduknya dalam keadaan mabuk.
“Dia membuka zip seluar dan membuang air kecil ke arah saya sambil mendedahkan alat sulitnya. Pakaian, kasut dan beg saya habis terkena air kencing,” katanya.
Tambah wanita berkenaan, selepas memberitahu kru penerbangan mengenai insiden itu, mereka gagal mengambil tindakan ke atas penumpang tersebut.
Penumpang itu bahkan bebas berjalan sejurus pesawat mendarat di New Delhi.

“Kru penerbangan tidak proaktif dalam menguruskan situasi yang amat sensitif dan menimbulkan trauma,” ujarnya.
Tindakan ke atas penumpang lelaki berkenaan hanya diambil selepas wanita berkenaan menulis surat kepada pemilik syarikat penerbangan Air India tersebut.
Sehubungan itu, Air India telah mengenakan larangan selama sebulan ke atas penumpang lelaki terbabit serta membuat laporan polis ke atasnya kerana membuang air kecil ke arah wanita berumur 71 tahun dalam keadaan mabuk.
Satu jawatankuasa dalaman turut ditubuhkan bagi menyiasat dakwan mengenai kesilapan daripada pihak kru penerbangan serta kelemahan dalam menyelesaikan situasi itu dengan segera. – Agensi


Amazon akan buang lebih 18,000 pekerja
Oleh KOSMO!

5 Januari 2023, 7:00 pm
WASHINGTON  – Amazon mengumumkan semalam bahawa syarikat jualan online berkenaan akan menamatkan lebih 18,000 pekerjaan daripada tenaga kerjanya dan menyatakan ‘ketidakpastian ekonomi’ serta ‘tindakan menggaji terlalu ramai pekerja’ semasa pandemik sebagai alasan berbuat demikian.
“Kami merancang untuk menamatkan cuma lebih sedikit daripada 18,000 pekerjaan,” kata Ketua Pegawai Eksekutif, Andy Jassy dalam satu kenyataan kepada kakitangannya. Syarikat itu mengumumkan pemberhentian seramai 10,000 pekerja pada November 2022.
Jassy berkata, kepimpinan syarikat ‘amat sedar bahawa  tindakan pemberhentian itu sukar buat pekerjanya dan tidak dibuat sewenang-wenangnya’.
“Kami sedang berusaha memberikan sokongan kepada mereka yang terjejas termasuk pakej pembayaran pemberhentian pekerjaan, manfaat insurans kesihatan dan sokongan pekerjaan luar,” kata Jassy.
Sebilangan pemberhentian itu melibatkan Eropah, katanya sambil menambah, semua pekerja yang terjejas akan dimaklumkan bermula 18 Januari ini.
Menurutnya, pengumuman mengejut itu dibuat kerana ‘salah seorang rakan sekerja kami telah membocorkan maklumat ini kepada pihak luar’.

Amazon mempunyai 1.54 juta pekerja di seluruh dunia setakat September 2022. – AFP


Peranti pintar mampu terjemah punca bayi menangis
Oleh KOSMO

5 Januari 2023, 6:30 pm
TAIPEI – Sebuah syarikat dari Taiwan menghasilkan sejenis peranti yang boleh menganalisis dan menterjemah punca bayi menangis bagi memudahkan ibu bapa, lapor akhbar Metro UK semalam.
Peranti Q-bear itu dianggap sebagai ‘penterjemah bayi menangis kepintaran buatan (AI)’. Ia  dikatakan mampu menganalisis dan mengenal pasti keperluan bayi daripada pelbagai jenis tangisan bagi membantu ibu bapa bertindak balas dengan lebih mudah.
Ia boleh membezakan antara tangisan disebabkan lapar, lampin basah, mengantuk atau mahu dipujuk.
Menurut laman web syarikat tersebut, Q-bear juga boleh mengesan tahap ketidakselesaan bayi untuk membolehkan ibu bapa lebih memahami situasi kesihatan anak mereka.
Peranti yang dibalut dengan silikon lembut itu boleh diletakkan di dalam katil bayi atau kereta sorong. Ia menggunakan teknologi yang dipaten bagi menganalisis tangisan bayi untuk menentukan satu daripada empat keperluan daripada ‘indeks ketidakselesaan’.
Terjemahan Q-bear akan dikeluarkan dalam masa 10 saat selepas bayi menangis.

Ia selain itu boleh mengesan maklumat kesihatan bayi, mengenal pasti sama ada bayi mengantuk atau tidak selesa dan memainkan muzik menenangkan secara automatik.
Contohnya, ia secara automatik boleh memainkan irama dodoi atau bunyi seperti di dalam rahim yang dipaten serta menukar kepada mode lampu bantuan tidur sekiranya tangisan bayi adalah disebabkan keletihan.
Ibu bapa juga boleh memuat naik buku audio, muzik atau bahkan merakam dan memuat naik suara mereka ke dalam peranti itu.
Peranti Q-bear juga mendakwa ia merupakan produk ramalan paling tepat di pasaran (95 peratus). – Agensi


11 PATI termasuk dalang masuk Malaysia secara haram dicekup
Oleh KAMARIAH KHALIDI

5 Januari 2023, 7:09 pm
PUTRAJAYA – Jabatan Imigresen (JIM) menahan 11 pendatang asing tanpa izin (PATI) yang masuk ke negara ini melalui laluan haram menerusi operasi khas yang dijalankan di Terminal Bas Bersepadu (TBS) di Kuala Lumpur, kelmarin.
Ketua Pengarah Imigresen, Datuk Seri Khairul Dzaimee Daud berkata, operasi yang dijalankan pada pukul 5.30 pagi itu, merupakan rentetan daripada kejayaan operasi terdahulu di lokasi sama pada Disember lepas.
Menurutnya, sepasukan pegawai dari Bahagian Perisikan dan Operasi Khas JIM menjalankan operasi khas itu setelah menerima maklumat awam bahawa terdapat sekumpulan PATI yang akan dihantar ke Kuala Lumpur dengan menaiki bas awam.
“Mereka dipercayai baru masuk ke negara ini secara tidak sah melalui laluan haram di sempadan Kelantan. Pasukan operasi kemudiannya berjaya mengesan bas yang disyaki membawa PATI berkenaan di Lebuhraya Pantai Timur menghala ke TBS.
“Pemeriksaan ke atas semua penumpang dua buah bas dijalankan secara berasingan dan hasilnya, seramai lima lelaki Myanmar, lima lelaki India dan seorang wanita India berusia 20 hingga 58 tahun berjaya ditahan,” katanya dalam kenyataan, hari ini.
Khairul Dzaimee berkata, salah seorang daripada warga Myanmar yang ditahan disyaki bertindak sebagai dalang yang mengiringi semua PATI untuk menaiki bas dari stesen bas Kota Bharu.

Jelasnya, semakan lanjut mendapati kesemua PATI yang ditahan tidak memiliki cap masuk Malaysia manakala empat warga Myanmar tidak memiliki sebarang dokumen.
“Warga India terbabit dikesan mempunyai rekod senarai hitam dan dihalang memasuki negara ini berdasarkan kesalahan lampau.
“Modus operandi sindiket adalah dengan menjadikan terminal pengangkutan awam sebagai pusat transit bagi penyeludupan PATI.
“Dalang sindiket akan menunggu bas di terminal dan seterusnya bertindak menguruskan pergerakan PATI yang baru tiba dari negara jiran ke lokasi yang ditetapkan,” ujarnya.
Katanya lagi, berdasarkan siasatan awal, kesemua mereka mengaku tidak melapor untuk pemeriksaan imigresen semasa memasuki negara ini dengan tujuan untuk bekerja di sekitar ibu negara yang telah diatur oleh pihak sindiket.
Tambah beliau, PATI terbabit mendakwa membayar sebanyak RM7,000 kepada ejen di negara asal untuk urusan kemasukan ke negara ini.
“Kesemua warganegara asing berkenaan kini ditahan di Depot Imigresen Putrajaya untuk siasatan kerana disyaki melakukan kesalahan di bawah Akta Imigresen 1959/63 dan Akta Anti Pemerdagangan Orang dan Anti Penyeludupan Migran 2007 (ATIPSOM),” katanya. – KOSMO! ONLINE


Penduduk hairan warga emas dihempap pokok tumbang selesa merokok
Oleh KOSMO!

5 Januari 2023, 7:30 pm
JAKARTA – Sebuah klip video tular di media sosial Indonesia memaparkan rumah seorang lelaki warga emas runtuh akibat dihempap sebatang pokok besar, lapor laman berita Suara.com.
Hujan lebat dan angin kencang menyebabkan beberapa pokok tumbang dan menimpa rumah penduduk termasuk rumah Daeng Gewa, 80 yang terletak di daerah Tallo, Kota Makassar.
Penduduk yang panik segera berkumpul di rumah Daeng untuk menyelamatkannya yang tersepit di sebalik runtuhan.
Reaksi Daeng bagaimanapun menghairankan mereka apabila dia dilihat merokok ketika badannya berbaring di bawah pokok tumbang.
Sementara itu, sebilangan pasukan kecemasan berusaha mengalihkan pokok tersebut.
Dengan tidak menunjukkan sebarang tanda-tanda panik, dia yang berbaring membelakangi penduduk terus menghabiskan rokoknya.

Ketua Bahagian Penyelamat Balai Bomba Makassar, Safari Abustam berkata, Daeng Gewa mengalami beberapa kecederaan.
“Luka di betis kanan. Kami memindahkannya ke hospital untuk dirawat,” kata Safari.
Menurut Safari, Daeng ketika kejadian sedang berusaha menenangkan dirinya dengan merokok.
Tindakan Daeng mendapat perhatian netizen di ruangan komen.
“Mungkin dia sudah dalam tahap pasrah hidup. Apa pun masalah, bawalah dengan tenang, nak marah pun dah jadi musibah,” tulis netizen. – Agensi


Kerajaan perlu masa stabilkan bekalan telur
Oleh MUHAMMAD AYMAN GHAFFA

5 Januari 2023, 6:39 pm
KOTA BHARU – Kerajaan memerlukan masa dalam usaha untuk menstabilkan bekalan telur di pasaran agar bahan mentah itu sentiasa mencukupi selain mampu menampung keperluan rakyat di negara ini.
Menteri Pertanian dan Keterjaminan Makanan, Mohamad Sabu berkata, pihaknya sedang menjalankan pelbagai langkah untuk menangani krisis bekalan telur ketika ini termasuk dengan membawa masuk telur import.
“Kita tidak boleh menentukan tempoh masa (bagi tangani krisis telur) kerana ia melibatkan soal makanan. Sekiranya berlaku banjir, jumlah kerosakannya boleh diketahui.
“Penyakit melibatkan ayam pada masa akan datang pun kita (kerajaan) tidak tahu. Bagaimanapun, kerajaan akan tetap menstabilkan bekalan telur di negara ini,” katanya selepas menyampaikan Kits Bantuan Bencana Banjir kepada warga Kementerian Pertanian dan Keterjaminan Makanan (MAFS) di Kelantan di Pejabat Lembaga Pemasaran Pertanian Persekutuan (FAMA) di sini, hari ini.
Mengulas lanjut, Mohamad berkata, berdasarkan maklumat Pusat Pengurusan Bencana MAFS, kerugian sebanyak RM111.95 juta kerugian telah dialami oleh sektor pertanian dan agromakanan di negara akibat Monsun Timur Laut pada bulan lalu.
Katanya, jumlah itu melibatkan kawasan pertanian seluas 24.7 ribu hektar dengan anggaran seramai 12,000 orang petani, penternak dan pengusaha agromakanan di seluruh negara.

“Sehubungan itu, pihak kementerian telah menyediakan peruntukan sebanyak RM1 juta melalui MAFS Prihatin bagi meringankan beban mereka yang terlibat.
“FAMA, Lembaga Kemajuan Ikan Malaysia (LKIM) dan Lembaga Pertubuhan Peladang (LPP) turut menyediakan peruntukan sebanyak RM2.45 juta untuk disampaikan kepada petani,” katanya. – KOSMO! ONLINE


Isi minyak terlalu lama bongkar sindiket penyelewengan diesel bersubsidi
Oleh ASLIZA MUSA

5 Januari 2023, 7:04 pm
IPOH – Tindakan sebuah lori mengisi minyak hampir satu jam, membongkar sindiket penyelewengan diesel bersubsidi di sebuah premis di Taman Perindustrian Tungzen, Simpang Pulai, semalam.
Pengarah Kementerian Perdagangan Dalam Negeri dan Kos Sara Hidup (KPDN) Perak, Saifullizan Kamarul Zaman berkata, dalam operasi pada pukul 1.30 petang itu, dua lelaki berusia 42 dan 32 tahun disyaki pemandu lori dan pemilik premis ditahan untuk siasatan lanjut.
Katanya, sebanyak 7,600 liter minyak disyaki diesel serta peralatan lain turut disita dalam operasi itu.
“Operasi ini adalah hasil intipan anggota penguatkuasa KPDN yang dijalankan selama dua minggu berkaitan aktiviti penyelewengan barang kawalan minyak diesel bersubsidi di stesen minyak sekitar Simpang Pulai dan Gopeng.
“Hasil intipan pada hari kejadian telah berjaya mengesan sebuah lori kanvas dalam keadaan mencurigakan yang disyaki sedang mengisi minyak di sebuah stesen minyak berjenama,” katanya dalam kenyataan di sini, hari ini.
Menurut beliau, lori itu dilihat mengisi minyak terlalu lama kira-kira satu jam sebelum tindakan diambil dengan mengekori kenderaan berkenaan.

Katanya, hasil tindakan tersebut telah berjaya menemui satu lokasi merupakan premis pusat pengumpulan minyak disyaki diesel di Taman Perindustrian Tungzen yang juga disyaki beroperasi tanpa lesen yang sah.
“Hasil pemeriksaan mendapati terdapat dua ‘skid tank’ berisi minyak disyaki diesel berada di premis itu selain dua ‘square tank’ berisi minyak ditemui di atas kenderaan berkenaan.
“Selain menyita 7,600 liter minyak disyaki diesel, kita turut menyita tiga buah lori yang disyaki telah diubahsuai pada tangki asal untuk digunakan bagi membeli minyak diesel di stesen-stesen minyak yang berdekatan.
“Nilai keseluruhan rampasan dalam operasi itu dianggarkan berjumlah RM102,640,” katanya.
Tambah beliau, siasatan lanjut ke atas pemilik kenderaan, premis dan stesen minyak yang berkaitan akan diteruskan di bawah Akta Kawalan Bekalan 1961. – KOSMO! ONLINE


Anak-anak terlalu rindukan Abi – Noor Idayu
Oleh WAT KAMAL ABAS

5 Januari 2023, 6:59 pm
TAIPING – Suasana yang dahulunya ceria kini agak suram selepas suaminya, Muhammad Amir Mohd Yusoff, 32, meninggal dunia selepas dirempuh ketika menyaksikan acara permotoran di Litar Dato’ Sagor, Kampung Gajah pada penghujung Disember lalu.
Isterinya, Noor Idayu Yunus, 29, berkata, dahulu ketiga-tiga orang anaknya, Damia Infishar, 6; Yusuff Mikhail, 3, dan Damia Inara, 1, sentiasa ceria menantikan kepulangan suaminya.
“Sekarang suasana agak suram dan saya dapat rasakan betapa rindunya anak-anak ini kepada Abi mereka.
“Ketiga-tiganya memang amat rapat dengannya dan apa yang menimpa ke atas suami telah saya ceritakan kepada anak -anak tanpa menyembunyikan daripada pengetahuan mereka,” katanya kepada pemberita di sini hari ini.
Dia berkata demikian selepas menerima cek replika bernilai RM2,000 bagi Faedah Pengurusan Mayat (FPM) yang disampaikan oleh Pengarah Perkeso Negeri Perak, Zainal Ismail di Taman Saujana Permai, Kamunting, disini.
Menurut Noor Idayu, dia akan tetap meneruskan perniagaan yang telah diusahakan oleh suaminya.

“Segala usaha yang telah dijalankan akan saya teruskan dan amanah yang ditinggalkan ini akan dipelihara terutamanya dalam menjaga anak -anak.
“Segala susah senang hidup bersamanya selama hampir lapan tahun (Febuari ini) telah kami jalani berdua, terutamanya ketika menghadapi kesukaran pada zaman pandemik,” katanya. – KOSMO! ONLINE


Tempahan konsert Jay Chou sejak 13 Mac 2019 – Hannah
Oleh KOSMO!

5 Januari 2023, 6:34 pm
PETALING JAYA – Menteri Belia dan Sukan, Hannah Yeoh memaklumkan tempahan stadium Nasional Bukit Jalil bagi konsert artis dari Taiwan, Jay Chou telah dilakukan sejak 13 Mac 2019 yang lalu.
Namun begitu katanya, tempahan stadium bagi perlawanan bola sepak Piala AFF 2022 pula telah dibuat sedikit lewat iaitu pada 18 Ogos 2022.
“Makluman, tempahan stadium konsert Jay Chou World Tour dibuat 13 Mac 2019 manakala AFF 2022 oleh FAM dibuat 18 Ogos 2022,” ciapnya di Twitter, sebentar tadi.
Tambah Hannah, konsert tersebut memerlukan tempoh masa 14 hari untuk penyediaan pentas yang dilakukan lebih 600 krew tempatan dan antarabangsa.
“Konsert perlu 14 hari pasang pentas oleh 500 krew ditambah 185 krew antarabangsa, 45 jentera berat, 200 pembesar suara dan 800 lampu.
“Mereka sudah terlewat dua setengah hari bagi ruang untuk kejohanan AFF 2022,” ujarnya. – KOSMO! ONLINE.


Ibu tunggal mengaku salah pindah wang RM21,000 milik rakan ke akaun sendiri
Oleh ROSALWANI CHE SOH

5 Januari 2023, 6:44 pm
KOTA BHARU – Seorang pembantu pusat jagaan warga emas didakwa di Mahkamah Majistret di sini, hari ini, atas pertuduhan memindahkan wang sebanyak RM21,000 milik rakan ke akaun banknya, lebih setahun lalu.
Tertuduh, Norizah Yusoff, 41, yang juga merupakan ibu tunggal mengaku bersalah selepas pertuduhan terhadapnya dibacakan di hadapan Majistret Mohd. Izdham Naim Che Ani.
Mengikut pertuduhan, tertuduh didakwa secara tidak jujur memindahkan sesuatu harta yang tiada hak ke atasnya iaitu wang sebanyak RM21,000 milik Wan Zawawi Daud, 49, daripada akaun sebuah bank.
Kesalahan itu dilakukan olehnya di Kampung Dusun Raja, di sini, pada 15 Disember 2021.
Tertuduh didakwa mengikut Seksyen 424 Kanun Keseksaan yang memperuntukan hukuman penjara sehingga lima tahun atau denda atau kedua-duanya sekali jika sabit kesalahan.
Pendakwaan dikendalikan oleh Timbalan Pendakwa Raya, Siti Edabayu Subhan manakala tertuduh diwakili peguam Yayasan Bantuan Guaman Kebangsaan (YBGK), Siti Nur Suhada Zaidi.

Terdahulu, Siti Edabayu menawarkan jaminan sebanyak RM7,000 atas pertuduhan yang dihadapi tertuduh.
Siti Nur Suhada dalam rayuannya memohon jaminan minimum diberikan kepada anak guamnya yang bekerja sebagai pembantu pusat jagaan warga emas dengan gaji RM1,600 sebulan.
“Tertuduh juga merupakan ibu tunggal yang menjaga lima orang anak. Saya percaya Norizah akan memberi kerjasama yang baik kepada mahkamah,” katanya.
Mahkamah kemudian membenarkan tertuduh diikat jamin sebanyak RM3,000 dengan seorang penjamin selain menetapkan 7 Februari depan untuk untuk serahan fakta kes dan jatuh hukum.
Tertuduh tidak membayar jaminan yang ditetapkan mahkamah. – KOSMO! ONLINE


Mahkamah: Didakwa laku amang seksual terhadap budak sembilan tahun
Oleh TENGKU DANISH BAHRI TENGKU YUSOFF

5 Januari 2023, 7:25 pm
KUALA TERENGGANU – Seorang lelaki warga emas dihadapkan ke Mahkamah Sesyen di sini, hari ini, atas pertuduhan melakukan amang seksual fizikal terhadap seorang kanak-kanak perempuan pada minggu lalu.
Tertuduh, Talib Ali, 69, yang mengusahakan kedai runcit membuat pengakuan tidak bersalah selepas pertuduhan dibacakan di hadapan Hakim Nooriah Osman.
Berdasarkan pertuduhan, tertuduh didakwa melakukan amang seksual fizikal terhadap mangsa yang berusia sembilan tahun di sebuah kedai runcit di daerah ini pada pukul 5 petang, 31 Disember lalu.
Talib didakwa mengikut Seksyen 14(a) Akta Kesalahan Seksual Terhadap Kanak-kanak 2017 yang memperuntukkan hukuman penjara maksimum 20 tahun dan sebatan jika sabit kesalahan.
Mahkamah membenarkan tertuduh diikat jamin RM10,000 dengan seorang penjamin selain menetapkan 8 Februari ini sebagai tarikh sebutan semula kes.
Pendakwaan dikendalikan Timbalan Pendakwa Raya, Intan Nor Hilwani Mat Rifin. – KOSMO! ONLINE


Pukul, bungkus mayat anak kekasih dalam guni buang ke semak
Oleh CHERINE JON

5 Januari 2023, 6:28 pm
BAU – Tindakan seorang lelaki memukul anak perempuan kekasihnya sehingga mati sebelum membungkuskan dalam guni dan dibuang ke dalam semak di Kampung Kranji, di sini, terbongkar selepas dia ditahan polis kelmarin.
Dalam kejadian pada pukul 3 petang itu, suspek berusia 35 tahun ditahan pihak polis di Kuching selepas polis memburunya selama beberapa hari.
Mangsa yang maut itu merupakan seorang kanak-kanak orang kelainan upaya (OKU) berusia 6 tahun.
Ketua Polis Daerah Bau, Deputi Superintendan Poge Nyaon berkata, tangkapan itu susulan satu laporan polis yang dibuat oleh ibu mangsa pada 21 Disember lalu.
Ujar beliau, polis turut menerima laporan awal daripada orang awam pada hari sama yang mengatakan seorang wanita bersama anak perempuan sulungnya ketakutan untuk pulang ke rumah kerana telah dipukul oleh teman lelakinya.
“Hasil soal siasat terhadap suspek, dia memberitahu telah memukul anak bongsu teman wanitanya itu sehingga tidak bernyawa dan membuang mayat mangsa di kawasan semak di Kampung Kranji, di sini.

“Pada lebih kurang pukul 6.45 petang semalam (kelmarin), pihak polis dipandu oleh suspek menunjukkan tempat dia membuang mayat mangsa yang dibungkus di dalam guni.
“Ibu mangsa yang berusia 34 tahun telah dibawa ke lokasi mayat dibuang dan mengesahkan bahawa itu adalah anaknya berdasarkan pakaian dan anak patung yang dipegang oleh mangsa,” katanya dalam kenyataan semalam.
Menurut Poge, suspek dipercayai membunuh mangsa kira-kira lima hari sebelum laporan polis dibuat oleh ibu mangsa.
Justeru itu, beliau berkata, ibu mangsa turut ditahan untuk membantu siasatan lanjut dan mayat mangsa telah dibawa ke Hospital Umum Sarawak di Kuching untuk dibedah siasat.
Katanya, kes disiasat mengikut Seksyen 302 Kanun Keseksaan.
“Pihak polis akan menjalankan siasatan kes ini secara rapi dan profesional serta akan melengkapkan siasatan untuk dirujuk ke Pejabat Pendakwaan Negeri,” tegas beliau.


Muslim haram guna gelaran ‘priest’ pada nama – PMWP
Oleh MOHD. HUSNI MOHD. NOOR

5 Januari 2023, 5:34 pm
PUTRAJAYA – Orang Islam diharamkan sama sekali menggunakan gelaran ‘priest’ pada nama kerana ia suatu gelaran khusus yang sinonim dengan agama Kristian.
Itu penjelasan diberikan Pejabat Mufti Wilayah Persekutuan (PMWP) menerusi artikel terbaharu di laman sesawangnya, hari ini.
PMWP berkata, pengharaman gelaran itu dibuat kerana ia meniru syiar agama lain, serta larangan daripada melakukan sesuatu yang boleh menimbulkan fitnah dan tohmahan terhadap diri sendiri dan agama Islam.
Menurutnya, gelaran ‘priest’ merujuk kepada seorang paderi yang melaksanakan tugas-tugas keagamaan bagi gereja Kristian.
“Justeru, kami berpandangan bahawa seorang Muslim itu tidak boleh menggunakan gelaran ‘priest’ pada nama mereka.
“Hal ini berdasarkan tegahan daripada Nabi Muhammad S.A.W yang melarang umat Islam daripada menyerupai atau meniru orang kafir (tasyabbuh bil kuffar) dari sudut identiti, lambang atau syiar mereka,” katanya.

Katanya, Imam al-San‘ani menjelaskan ada hadis menunjukkan bahawa sesiapa menyerupai atau meniru orang yang fasiq dari sudut pakaian dan perilaku orang kafir atau pembuat bidaah maka dia adalah daripada kalangan mereka.
Manakala, jelas Imam Ibn. Kathir pula, hadis itu menunjukkan larangan keras dan amaran bagi sesiapa yang menyerupai orang kafir pada ucapan, perbuatan, pakaian, perayaan, ibadah dan lain-lain perkara yang tidak disyariatkan.
Tambah PMWP lagi, umat Islam disuruh untuk menjauhi sebarang perkara yang boleh mendatangkan fitnah sama ada terhadap diri sendiri, dan lebih-lebih lagi terhadap nama baik agama.
Baru-baru ini, rakyat Malaysia didedahkan dengan penampilan seorang lelaki kelahiran Kuala Lumpur yang juga merupakan produser dan penyanyi menggunakan gelaran ‘Moslem Priest’.
Lelaki dengan nama Farhan Yassin Mahiaddin itu amat dikenali dalam kalangan penggemar muzik tarian elektronik (grime), techno dan hip-hop di kelab disko.
Menerusi carian di enjin carian Google juga, lelaki itu tampil dengan memakai songkok dan berbaju hitam.-KOSMO! ONLINE


Penganggur bawa anak OKU merompak dijel lima tahun, tiga sebat
Oleh DIYANATUL ATIQAH ZAKARYA

5 Januari 2023, 5:46 pm
MELAKA – Perbuatan seorang penganggur sanggup membawa anaknya orang kurang upaya (OKU) lembam merompak sebuah premis serbaneka 24 jam membawa padah selepas dijatuhi hukuman penjara lima tahun dan tiga sebatan oleh Mahkamah Sesyen di sini, hari ini.
Hakim Darmafikri Abu Adam menjatuhkan hukuman itu selepas tertuduh, Ismail Noordin, 32, mengaku bersalah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati telah melakukan rompakan bersenjatakan pisau dan melarikan dua kotak rokok serta wang tunai RM177 milik sebuah kedai serbaneka 24 jam kira-kira pukul 1.20 tengah hari di Taman Sutera, Batu Berendam, dalam daerah Melaka Tengah, pada 23 Disember lalu.
Bagi perbuatan itu, dia didakwa mengikut Seksyen 392 Kanun Keseksaan dan dibaca bersama Seksyen 397 kanun sama yang memperuntukan hukuman penjara maksimum 20 tahun, denda dan sebat, jika sabit kesalahan.
Terdahulu, tertuduh yang tidak diwakili peguam merayu agar dikenakan hukuman ringan dengan alasan telah insaf, selain perlu menanggung isteri dan tiga orang anak.
Timbalan Pendakwa Raya N. Sivashangari bagaimanapun memohon agar hukuman berat dikenakan sebagai pengajaran kepada tertuduh dan masyarakat.

Selepas mendengar hujah kedua belah pihak, mahkamah kemudian menjatuhkan hukuman penjara lima tahun dan tiga sebatan terhadap tertuduh.
Dalam prosiding berasingan di Mahkamah Majistret, tertuduh turut mengaku salah di hadapan Majistret Nabilah Nizam atas pertuduhan mencuri tiga bentuk cincin emas 916 milik Rositah Salleh, 54, kira-kira pukul 5 petang di kaki lima CIMB Bank, Kota Laksamana pada 12 Disember lalu.
Bagi perbuatan itu dia dijatuhi hukuman penjara selama enam bulan mengikut Seksyen 379 Kanun Keseksaan.
Terdahulu, Kosmo! pada 25 Disember lalu melaporkan seorang lelaki sanggup ‘mengheret’ anak OKU lelakinya untuk merompak sebuah kedai serbaneka di sini.
Kejadian dilaporkan oleh pekerja wanita di premis terbabit di Taman Sutera, Batu Berendam memaklumkan telah disamun lelaki bersenjata pisau dan membawa seorang kanak-kanak.
Hasil soal siasat, kanak-kanak dibawa suspek adalah anaknya dan merupakan OKU lembam.
Suspek dipercayai mempergunakan anaknya untuk mengaburi kegiatan jenayahnya dan mendakwa mempunyai isteri yang berniaga kerepek.  – KOSMO! ONLINE


MYAirline guna tempat duduk pesawat mesra alam
Oleh KOSMO!

5 Januari 2023, 5:39 pm
PETALING JAYA – Syarikat penerbangan kos rendah, MYAirline mengumumkan kerjasama dengan pembekal ruang dalaman pesawat terkemuka, Geven untuk melengkapkan armada A320nya dengan tempat duduk yang mesra alam dan ergonomik.
Tempat duduk yang dikeluarkan di Itali, dipanggil sebagai superEco itu menampilkan penutup empuk ELeather, bahan inovatif menggunakan gentian kulit asli yang digabungkan dengan bahan teras prestasi tinggi untuk menjadikannya lebih ringan.
Untuk menambah kelestariannya, ia diperoleh daripada bahan kulit yang akan dibuang ke tapak pelupusan sampah.
Gabungan reka bentuk yang segar, bertenaga dan ringan, kos pemilikan yang rendah dan bahagian tahan lama itu menghasilkan tempat duduk yang selesa untuk penerbangan jarak pendek dan sederhana.
Tempat duduk ini menggabungkan material ringan dan tahan lama untuk mengurangkan berat pesawat, seterusnya menjimatkan penggunaan bahan api.
Ketua Pegawai Eksekutif MYAirline, Rayner Teo berkata, pihaknya teruja untuk memulakan perkongsian dengan Geven dan menjadi yang pertama di rantau ini untuk menawarkan tempat duduk pesawat yang lebih mampan.
“Rekaan tempat duduk yang anggun, direka bentuk secara ergonomik dan ringan sesuai dengan aspirasi kami sebagai syarikat penerbangan mesra alam.

“Secara keseluruhan, kerusi ringan ini mengurangkan pembakaran bahan api dan pelepasan karbon dioksida serta merupakan langkah positif kami dalam usaha mengurangkan jejak karbon,” katanya dalam satu kenyataan hari ini.


Hong Kong buka semula sempadan China dengan kuota 60,000 orang Ahad ini
Oleh KOSMO!

5 Januari 2023, 5:35 pm
HONG KONG – Berpuluh-puluh ribu orang boleh melakukan perjalanan antara  Hong Kong dan China mulai Ahad ini dalam kelonggaran undang-undang pandemik yang sebelum ini menyaksikan sempadan pulau berkenaan dan tanah besar ditutup selama hampir tiga tahun.
Penutupan itu menyaksikan keluarga terpisah, pelancongan tergendala dan menjejaskan sebahagian besar perjalanan perniagaan dengan Hong Kong amat terjejas dan menamatkan tahun 2022 dalam kemelesetan teruk.
Beberapa pegawai mengumumkan perubahan peraturan sempadan paling dramatik  yang dilaksanakan sejak awal tahun 2020 itu hari ini.
Ketua pentadbiran Hong Kong, John Lee berkata, bermula Ahad ini, sehingga 50,000 penduduk Hong Kong boleh mendaftar secara online untuk merentas sempadan pada setiap hari di tiga lintasan sempadan darat.
Seramai 10,000 orang lagi boleh memasuki Tanah Besar China menerusi jalan laut, udara atau jambatan tanpa perlu mendaftar terlebih dahulu, katanya pada satu sidang akhbar.
Jumla serupa akan dibenarkan melakukan perjalanan dari tanah besar ke Hong Kong, manakala prosedur kuarantin wajib akan dimansuhkan.

Lee meramalkan langkah itu akan memberikan impak ‘amat besar’ ke atas ekonomi Hong Kong yang terjejas teruk.
“2023 akan menjadi tahun lebih hebat, lebih makmur,” katanya. – AFP


[VIDEO] ‘Tolong alih pentas konsert Jay Chou, kami mahu tengok bola’
Oleh KOSMO!

5 Januari 2023, 6:16 pm
PETALING JAYA – Peminat bola sepak tanah air marah dan kecewa apabila gagal mendapatkan tiket ke separuh akhir Malaysia menentang Thailand dalam Piala Persekutuan Bola Sepak Asean (AFF) pada Sabtu ini.
Pengguna meluahkan rasa kesal mereka di media sosial ekoran 21,000 tempat duduk di Stadium Nasional Bukit Jalil terpaksa dikosongkan kerana wujudnya struktur pentas konsert penyanyi Taiwan, Jay Chou.
Berbanding 65,147 penonton yang menggegarkan stadium tersebut dalam pertemuan Harimau Malaya dengan Singapura pada Selepas lepas, jumlah tiket yang terjual menurut Persatuan Bolasepak Malaysia (FAM) hanya 59,000 tiket sahaja.
Tinjauan Kosmo! di media sosial mendapati beberapa hantaran di akaun Facebook Menteri Belia dan Sukan, Hannah Yeoh dan akaun rasmi Perbadanan Stadium Malaysia (PSM) turut dibanjiri dengan komen orang awam yang menggesa agar persiapan pentas konsert Jay Chou ditangguhkan dahulu.
“YB, konsert Jay Chou kan 15 Januari. Apa kata arahkan dahulu pentas itu. Lepas separuh akhir, pasanglah balik. Bagi 21,000 kerusi yang dikosongkan itu untuk penonton tengok. Utamakan pasukan Malaysia. Kasihan kawan saya tidak dapat tiket semalam,” komen Ude di akaun Facebook Hannah Yeoh.
“Jangan sampai penyokong mengamuk, kepada nama-nama anggota PSM sila kosongkan pentas untuk sementara. Habis bola pasang balik, mudah,” komen netizen di akaun rasmi PSM pula.

“Jangan sampai ada benda buruk berlaku, orang-orang PSM yang patut bertanggungjawab. Semua ada kuasa nak tangguhkan dahulu konsert itu, tapi tidak mahu buat,” keluh pengguna yang lain pula. – KOSMO! ONLINE


Jasa 40 penjawat awam banteras rasuah diraikan SPRM
Oleh MOHD. HUSNI MOHD. NOOR

5 Januari 2023, 5:37 pm
PUTRAJAYA – Seramai 40 penjawat awam dari pelbagai agensi dan jabatan serta kementerian diraikan Suruhanjaya Pencegahan Rasuah Malaysia (SPRM) atas jasa mereka membantu membanteras rasuah di negara ini.
Ketua Pesuruhjaya SPRM, Tan Sri Azam Baki berkata, mereka terdiri daripada pegawai Polis Diraja Malaysia (PDRM), Agensi Penguatkuasaan Maritim Malaysia (APMM), Jabatan Imigresen Malaysia (JIM) dan Perbadanan Perhutanan Sarawak (SFC).
Beliau berkata, pegawai lain terdiri daripada mereka yang berkhidmat di Kementerian Perdagangan Dalam Negeri dan Kos Sara Hidup (KPDN) serta pihak berkuasa tempatan (PBT).
“Mereka yang diraikan hari ini adalah susulan tindakan melaporkan penawaran atau pemberian rasuah kepada SPRM bagi tahun 2022 dan kesemua mereka diberikan sijil pengiktirafan serta ganjaran wang tunai.
“Penghargaan ini adalah berdasarkan keputusan mesyuarat Jawatankuasa Khas Kabinet Mengenai Keutuhan Pengurusan Kerajaan (JKKMKPK) yang dipengerusikan Perdana Menteri pada 19 Ogos 2010,” katanya.
Beliau berkata demikian ketika berucap pada Majlis Penyampaian Amanat Tahun Baru dan Perhimpunan Bulanan SPRM di ibu pejabat suruhanjaya berkenaan di sini, hari ini.

Dalam pada itu, Azam berkata, beliau mahu warga SPRM supaya terus merungkai isu rasuah di negara ini kerana kesannya akan diterima oleh rakyat secara tidak langsung.
Ujar beliau, antara isu-isu yang perlu ditangani termasuk isu keterjaminan makanan dan kartel dalam perolehan yang menjadi rungutan rakyat selama ini.
“Rasuah dalam penguatkuasaan masih lagi menjadi igauan rakyat dan kita (SPRM) kena berfikir apakah tindakan kita yang lepas sudah mencukupi untuk mengurangkan masalah ini.
“Kerana itu, kaedah lebih berkesan seperti mewujudkan pasukan siasatan khas dengan agensi-agensi lain bagi menangani isu sindiket jenayah dan penggunaan kaedah siasatan proaktif perlu dipergiatkan,” katanya.
Katanya, penjenayah terbabit bukan sahaja perlu dibawa ke muka pengadilan tetapi harta diperoleh secara jenayah perlu dirampas dan dikembalikan semula kepada rakyat. – KOSMO! ONLINE


Polis papar poster penjenayah dikehendaki tanpa gambar, nama
Oleh KOSMO

5 Januari 2023, 6:01 pm
SANTA MARTA, COLOMBIA – Polis Colombia menerima kecaman hebat apabila mengeluarkan poster memaparkan gambar penjenayah-penjenayah dikehendaki tanpa meletakkan wajah dan nama sebenar mereka, lapor laman berita Oddity Central semalam.
Pada 2 Januari lalu, Jabatan Polis Santa Marta mengeluarkan poster memaparkan 12 penjenayah dikehendaki di bandar itu serta meminta bantuan orang awam untuk memburu ahli kartel dadah, Los Pachenca.
Kesemua 12 individu berkenaan merupakan suspek dalam beberapa kes jenayah yang berlaku di sekitar Santa Marta sejak beberapa bulan kebelakangan ini.
Bagaimanapun, polis hanya meletakkan nama samaran mereka serta imej grafik umum yang sama, di mana sepatutnya gambar wajah sebenar didedahkan.
“Adalah penting supaya orang awam dapat membantu polis mengenal pasti individu-individu yang mengganggu kehidupan di seluruh bandar ini.
“Polis akan memberikan ganjaran kepada sebarang maklumat yang dapat membantu kami mengenal pasti suspek,” kata komander tinggi polis.

Keadaan itu jelas menunjukkan polis tidak mempunyai banyak petunjuk untuk mengesan kesemua suspek. Ia membuatkan orang awam mengkritik jabatan polis kerana mengeluarkan poster dalam keadaan seperti itu.
“Petunjuk pertama: Mereka semua kelihatan serupa,” kata seorang netizen di laman Twitter.
“Ia merupakan sebuah badan siasatan polis Colombia. Usaha yang hebat! Mereka tidak berkongsikan gambar kerana ia akan menyebabkan gaji mereka lesap,” kata seorang pengguna lain secara sinis.
Poster tersebut kemudian dipadam selepas menerima kecaman hebat dan tular di media sosial. – Agensi


Jalan Batang Kali – Genting Highlands dibuka mulai 5 petang esok
Oleh MUHAMMAD NAJIEB AHMAD FUAD

5 Januari 2023, 6:26 pm
PETALING JAYA – Jalan Batang Kali-Genting Highlands, Hulu Selangor ditutup sejak 16 Disember lalu ekoran kejadian tanah runtuh akan dibuka semula esok bagi kegunaan pengguna jalan raya.
Jabatan Kerja Raya (JKR) dalam kenyataan hari ini, memaklumkan pembukaan melibatkan Jalan Negeri B66 laluan Batang Kali-Genting Highlands Seksyen 10.4, akan dibuka pada pukul 5 petang esok.
Katanya, laluan sementara akan dibuka di laluan berkenaan melibatkan satu lorong dan terhad kepada syarat-syarat yang telah ditetapkan oleh JKR.
“Syarat itu melibatkan, pekerja di kawasan Genting Highlands yang mempunyai surat pengesahan majikan sahaja dan kelas kenderaan yang dibenarkan adalah kepada kenderaan kelas 1 (kenderaan motokar, teksi dan kenderaan pelbagai guna) dan kenderaan kelas 6 (motosikal dan skuter) sahaja.
“Selain itu, pengguna yang menggunakan laluan tersebut tidak dibenarkan berhenti di kawasan kejadian tanah runtuh,” katanya dalam kenyataan, di sini.
Tambah kenyataan itu,pengguna jalan raya perlu berhati-hati ketika melalui laluan tersebut dan mematuhi arahan papan tanda yang telah disediakan kerana kerja-kerja pemantauan cerun masih berjalan.

JKR juga memaklumkan pengguna jalan raya disarankan untuk menggunakan dua laluan alternatif lain bagi mengurangkan risiko kesesakan di jalan berkenaan.
“Antara jalan alternatif lain yang boleh dilalui adalah Jalan Negeri B23, laluan Ulu Yam – Batu Caves dan Jalan Persekutuan FT001, laluan Kuala Lumpur – Ipoh,” ujarnya.
Kosmo! sebelum ini melaporkan, Ketua Setiausaha Kementerian Kerja Raya, Datuk Wan Ahmad Uzir Wan Sulaiman berkata, jalan Batang Kali-Genting Highlands ditutup selama setahun bagi kerja-kerja pemulihan cerun.
Orang ramai mempunyai sebarang pertanyaan boleh menghubungi JKR Hulu Selangor di talian 03-60641046, 03-60641146, 03-60641058 dan 03-60641073. – KOSMO! ONLINE


Perak salur insentif RM240,500 buat kontinjen Para Sukma
Oleh KOSMO

5 Januari 2023, 6:07 pm
Oleh ASLIZA MUSA
SERAMAI 39 atlet Perak yang merekodkan pencapaian cemerlang pada temasya Para Sukan Malaysia (Sukma) 2022 di Kuala Lumpur November lalu, menerima insentif kerajaan negeri.
Menteri Besar Perak, Datuk Seri Saarani Mohamad berkata, insentif keseluruhan berjumlah RM240,500 itu turut membabitkan jurulatih dan pengurus pasukan.
“Pada temasya Para Sukma lalu, seramai 93 orang atlet mewakili kontinjen Perak, daripada jumlah itu, seramai 39 atlet berjaya pulang dengan memenangi pingat.
“Lebih manis lagi sebanyak lima rekod baharu Para Sukma telah dipecahkan oleh atlet negeri Perak daripada sukan olahraga.
 “Malah, lebih membanggakan kita, Anugerah Olahragawati Para SUKMA telah berjaya dirangkul atlet memanah, Nur Jannaton Abdul Jalil yang mencipta sejarah dengan memenangi tiga pingat emas di temasya kali ini,” katanya pada Majlis Penyerahan Insentif Kepada Kontinjen Para Sukan Malaysia XX (Para Sukma XX) di sini hari ini.

Menurut beliau, nilai insentif yang diberikan itu adalah sama seperti mana yang diterima oleh kontinjen Sukma Perak.
Katanya, insentif ini juga melibatkan setiap rekod baharu Para Sukma yang berjaya dicipta.
“Seperti mana yang telah dijanjikan, setiap pingat yang dimenangi akan diberikan insentif berjumlah RM5,000 bagi atlet yang memenangi pingat emas acara individu, RM3,000 bagi pingat perak dan RM1,000 bagi pingat gangsa.
“Selain itu, jasa bakti jurulatih dan pengurus pasukan juga tidak dilupakan. Setiap jurulatih dan pengurus pasukan juga akan diberikan insentif di atas komitmen dan usaha yang telah disumbangkan” katanya. – KOSMO! ONLINE


UPSI terima 113 pelajar baharu diploma
Oleh LUQMAN RIDHWAN MOHAMED NOR

5 Januari 2023, 5:15 pm
TANJUNG MALIM – Universiti Pendidikan Sultan Idris (UPSI) menerima kemasukan seramai 113 orang pelajar baharu diploma ambilan Januari 2023 bermula semalam.
Mereka yang mendaftar di Dewan Kolej Harun Aminurrashid, Kampus Sultan Azlan Shah, Proton City semalam disambut Timbalan Naib Canselor (Hal Ehwal Pelajar dan Alumni), Prof. Dr. Norkhalid Salimin.
Naib Canselor UPSI, Prof. Datuk Dr. Md. Amin Md. Taff berkata, mereka bakal dibentuk menjadi penuntut yang proaktif dalam merealisasikan hasrat untuk menjadikan UPSI sebagai universiti nombor satu bidang pendidikan.
“Mereka adalah ambilan pertama yang menjalani Minggu Intelektual dan Interaksi Anak Kandung Suluh Budiman (Millenia) yang dahulunya dikenali sebagai Program Orentasi Pelajar (POP),” katanya dalam satu kenyataan hari ini.
Beliau berkata, para pelajar itu akan mengikuti pengajian di tiga fakulti iaitu Fakulti Sains dan Matematik seramai 32 orang, Fakulti Pembangunan Manusia (44 orang) serta Fakulti Sains Sukan dan Kejurulatihan (37 orang).
Katanya, UPSI sentiasa mengalu-alukan pelajar yang cemerlang dalam aspek akademik, sukan, sahsiah, adab dan akhlak untuk menyambung pengajian di universiti bersejarah itu.

Dalam pada itu, katanya, anak pelawak, Wahid Senario, Muhammad Wazif, 19, yang aktif dalam bidang sukan turut memilih UPSI sebagai destinasi pengajian melanjutkan pengajian Diploma Sains Sukan.
Sementara itu, Norkhalid berkata, UPSI sentiasa berusaha untuk memastikan pelajar baharu diploma merasai keselesaan dalam menimba ilmu di universiti pendidikan tersohor itu.
“Kami menyediakan persekitaran bilik kuliah serba digital, perkhidmatan bas efisien, kemudahan kolej serba baharu, kafetaria mesra pelajar, tempat riadah dan rekreasi bertaraf antarabangsa serta lain-lain kemudahan yang disediakan.
“Diharapkan kemudahan yang disediakan itu dapat memberi semangat untuk pelajar baharu menimba ilmu sekali gus berbangga menjadi Anak Kandung Suluh Budiman,” katanya.
Pelajar baharu itu mengikuti Program Millenia bermula 4 sehingga 6 Januari di Panggung Percubaan UPSI dengan pengisian slot yang bermanfaat. – KOSMO! ONLINE